text:
Melanie Chisholm
Melanie Chisholm (gumelar di Merseyside, Inggris, 12 Januari 1974; umur 43 taun) nyaéta saurang penyanyi, pangarang lagu, jeung aktris warga nagara Inggris.[1]. Manéhna sakola di Fairfield High School tempat manéhna diajar nari jeung nyanyi.Sabada lulus ti sakola menengah dina usia 15 taun, manéhna neruskeun ka tingkat diploma jurusan tari, nyanyi, drama,jeung téater musical do Doreen Bird College of Performing Arts di Kent[1]. Salila kuliah, Mel ngiluan iklan The Stages anu diayakeun ku Chris jeung Bob Herbert anu keur néangan anggota jang nyieungrup vokal awéwé anu dipikawanoh Spice Girls[1]. Chisholm nganggeuskeun tilu taun kuliahna jeung meunangkeun kualifikasi ngajar tari tap jeung modern téater[1]. Nalika taun 1994, Mel ngahiji jeung Spice Girls anu jadi jalan munggaran dina karirna[1]. Mel C nyieun préstasi jeung Spice Girls[2]. Grup ieu anggotana nyaéta Geri Halliwell, Michelle Stephenson, Melanie Brown, Emma Bunton jeung Victoria Beckhamngamimitian karirna ti taun 1994 nepi ka taun 2000[2]. Bunton meunang jujuluk Sporty Spice ngamimitian karir sosoranganan ti taun 1999 nepi ka ayeuna[2].Malah salah sahiji album solona anu geus suksés ngahontal nominasi BRIT Award,nyaéta panglélér anu dibikeun ku the British Phonographic Industry[2]. BRIT téh papanjangan tina The British Record Industry Trust[2].Karir solonya ditandaan ku penampilanana jeung Bryan Adams dina lagu When You're Gone dina tungtung taun 1998. Sabada éta muncul album Northern Star 1999[2]. Album kaduana Reason 2003 dirilis ping 10 Maret 2003, album satuluyna Beautiful Intentions dirilis ping 11 April 2005[2].Panungtungan Mel C ngarilis album kaopatna, This Time 2007 anu dirilis ping 2 April 2007[2].


c: text/html

text:
Putrasunda.com - Biodata atau biografi tentang dewi sartika bahasa sunda lengkap. Siapa Dewi Sartika? Dewi sartika merupakan salah satu pejuang perempuan dari sunda, khususnya dalam bidang pendidikan saat jaman penjajahan belanda saat itu.
Siapa yang tidak kenal dengan salah satu pahlawan perempuan dari sunda ini. Dewi sartika merupakan salah satu pejuang pahlawan khususnya dibidang pendidikan kaum wanita sunda kala itu. Pada saat penjajahan jaman belanda, ibu dewi sartika mendidik kaum perempuan sunda yang ingin maju.
Berkat perjuangannya yang mendidik tanpa pamrih, akhirnya para kaum perempuan sunda kala itu menjadi lebih pintar dan naik derajatnya. Sebab dulu, kaum wanita hanya dianggap rendah, yang hanya bisa didapur, dan bodoh.
Inilah yang membuat pemikiran ibu dewi sartika ingin memajukan kaum wanita sunda kala itu. Pekerjaan yang dilakukan beliau besar manfaatnya bagi kehidupan mendatang.
Biodata dewi sartika lengkap, biografi dewi sartika dalam bahasa sunda
Nah, dibawah ini sudah saya siapkan Biodata dewi sartika lengkap, yang merupakan biografi tentang dewi sartika dalam bahasa sunda lengkap. Baiklah langsung saja berikut biodatanya.
Biografi Biodata Dewi Sartika Bahasa Sunda Lengkap!
Ibu Dewi dibabarkeun di Bandung, tanggal 22 Desember 1884. ramana Raden Rangga Somanagara, Patih Bandung harita. Ari ibuna Raden Ajeng Rajapermas, putra istri Bupati Bandung anu kakoncara Dalem Bintang.
Pa Somanagara kaasup menak anu maju pikiranana. Ibu Dewi disakolakeun ka sakola Kelas Hiji. Hanjakal henteu lila, kudu eureun di kelas 2B. pangna kitu lantaran harita ramana Pa Somanagara sareng ibuna Bu Rajapermas dihukum buang ka Ternate.
Anjeunna dianggap nanduk ka Pamarentah Walanda. Bu Dewi dipihapekeun ka uana Raden Demang Suria Kartahadiningrat anu katelah Aria Patih Cicalengka.
Dina kaayaan kitu Bu Dewi tetep sabar bari migawe pancen sapopoe. Diajar rupa-rupa kaparigelan jeung kabinangkitan awewe, kayaning masak, nyulam, ngabordel, jsb.
Anlehna kana ngaguruan geus katembong ti bubudak. Bu Dewi sok sasakolaan di tukangeun imahna. Sabakna ku kenteng. Ari geripna ku areng atawa apu. Batur-baturna sina dialajar maca, nulis jeung ngitung.
Bu Dewi sartika sok dibelekesekkeun kana gawe ku uana, darajatna dianggap handap lantaran anak jalma buangan. Bu Dewi sok dititah nganteur kapilanceukna kursus basa Walanda, maca jeung nulis ka hiji nyonya Walanda.
Lantaran karepna gede hayang diajar bari uteukna encer, Bu Dewi bisa nangkep naon-naon nu diajarkeun ti satukangeun panto. Ieu teh jadi modal anu pohara pentingna pikeun kahirupan Bu Dewi dina mangsa nu bakal datang.
Nu kasaksen ku Bu Dewi harita, kaom wanita wuwuh ngeuyeumbeu, ulukutek di dapur, bodo, sarta darajatna sahandapeun kaom lalaki. Ieu pikiran teh ngahudang kasadaran Bu Dewi pikeun ngamajukeun kaom wanita.
Taya deui jalanna iwal ti kudu ngaliwatan pendidikan. Hartina kudu aya sakola anu husus pikeun kaom wanita, sangkan satata jeung kaom lalaki.
Bu Dewi pindah ti Cicalengka sarta ngadeuheus ka uana nu sejen nu jadi Bupati Bandung, nyaeta R.A.A. Martanaga. Bu Dewi nepikeun pamaksudanana hayang ngadegkeun sakola pikeun kaom wanita. Pamentana ditedunan.
Bu Dewi ngadegkeun sakola anu tempatna di pendopo kabupaten sarta dingaranan Sakola Istri. Ieu teh minangkan sakola munggaran di Indonesia pikeun kaom istri. Beuki lila muridna beuki nambahan. Ngan sakola tuluy diganti jadi Sakola Kautamaan Istri.
Kitu riwayat singget perjoangan Bu Dewi dina widang pendidikan. Anjeunna pupus di Cineam Tasikmalaya, ping 11 September 1947 nalika nuju ngungsi lantaran aya agresi militer Walanda ka-1.
Lantaran jasana, tepi ka ayeuna jenengan Raden Dewi Sartika terus seungit ngadalingding. Meh di unggal kota di Jawa Barat jenenganana diabadikeun jadi ngaran jalan-jalan utama. Bahkeun, Di kota Bogor oge apan aya ngaran Jalan Dewi Sartika teh.
Nah, demikian Biodata bahasa sunda tentang dewi sartika, atau biografi tentang dewi sartika dalam bahasa sunda lengkap. Semoga bermanfaat, dan terimakasih atas waktunya.

robotstxt: allowed

filter: keep


text:
Formaldehida
Sanyawa kimia formaldehida (ogé katelah métanal), mangrupakeun aldehida pangbasajanna, wujudna gas, nu rumus kimiana H2CO. Formaldehida munggaran disintésis ku kimiawan Rusia Aleksandr Butlerov taun 1859, tapi diidéntifikasina mah ku Hoffman taun 1867.
Formaldehida bisa dihasilkeun tina ngabakar bahan nu ngandung karbon. Dikandung dina haseup ti kahuruan leuweung, knalpot mobil, jeung haseup bako. Dina atmosfir, formaldehida dihasilkeun tina peta cahya panonpoé jeung oksigén kana métana jeung hidrokarbon séjén nu aya di atmosfir. Formaldehida dina kadar leutik pisan ogé dihasilkeun salaku métabolit kalolobaan organisme, kaasup manusa.
Pasipatan[édit | édit sumber]
Najan dina hawa rohang mah formaldehida téh dina ujud gas, tapi bisa leyur dina cai (biasana dijual dina kadar leyuran 37% maké mérk dagang formalin atawa formol). Dina cai, formaldehida ngalaman polimérisasi, saeutik pisan nu dina ujud monomér H2CO. Umumna, leyuran ieu ngandung sababaraha persén métanol pikeun ngawates polimérisasina.
Formaldehida némbongkeun pasipatan kimiawi sakumaha ilaharna aldehida, iwal yén sanyawa ieu mah leuwih réaktif batan aldehida lianna. Formaldehida mangrupakeun éléktrofil, bisa dipaké dina réaksi substitusi aromatik éléktrofilik jeung sanyawa aromatik sarta bisa ngalaman réaksi adisi éléktrofilik jeung alkéna. Ku ayana katalis basa, formaldehida bisa ngalaman réaksi Cannizaro ngahasilkeun asam format jeung métanol.
Formaldehida bisa ngabentuk trimér siklik, 1,3,5-trioksan atawa polimér liniér polioksimétilén. Formasi zat ieu ngajadikeun paripolah gas formaldehida béda ti hukum gas idéal, utamana dina tekenan luhur atawa hawa tiis.
Formaldehida bisa dioksidasi ku oksigén atmosfir jadi asam format, ku kituna leyuran formaldehida kudu ditutupan sarta dibulen sangkan teu kaasupan udara.
Produksi[édit | édit sumber]
Sacara industri, formaldehida dijieun tina oksidasi katalitik métanol. Katalis nu paling mindeng dipaké nyaéta logam pérak atawa campuran oksida beusi jeung molybdenum sarta vanadium. Dina sistim oksida beusi nu leuwih mindeng dipaké (prosés Formox), réaksi métanol jeung oksigén bisa lumangsung dina 250°C pikeun ngahasilkeun formaldehida, dumasar kana kasaruaan kimia
Katalis nu maké pérak biasana dijalankeun dina hawa nu leuwih panas, kira 650 °C. Dina kaayaan kieu, bakal aya sakaligus dua réaksi kimia nu ngahasilkeun formaldehida: hiji sakumaha nu di luhur, sedengkeun nu hiji deui mah réaksi dehidrogénasi
Mun formaldehida ieu dioksidasi deui, bakal ngahasilkeun asam format nu sok aya dina leyuran formaldehida dina kadar ppm.
Dina skala nu leuwih leutik, formalin bisa ogé dihasilkeun tina konversi étanol, ngan sacara komersil mah teu nguntungkeun.
Mangpaat[édit | édit sumber]
Formaldehida bisa maéhan kalolobaan baktéri, sahingga leyuran formaldehida dina cai sok dipaké salaku disinféktan atawa pikeun ngawétkeun spésimén biologis. Formaldehida ogé dipaké salaku pangawét dina vaksinasi. Dina widang médis, leyuran formaldehida dipaké pikeun ngagaringkeun kulit, misalna nalika natambaan kutil. Leyuran tina formaldehida sko dipaké dina ngabalsem pikeun maéhan baktéri sarta pikeun samentara ngawétkeun bangké.
Dina industri, formaldehida lolobana dipaké dina produksi polimér jeung rupa-rupa bahan kimia. Mun digabungkeun jeung fénol, uréa, atawa melamin, formaldehida ngahasilkeun résin térmosét nu teuas. Résin ieu ilahar dipaké pikeun elém/pangrapet permanén, misalna nu dipaké pikeun kilapis/tripléks atawa karpét. Ogé dina bentuk busa-na salaku insulasi. Produksi résin formaldehida méakkeun leuwih ti satengahna ti produksi formaldehida.
Pikeun sintésis bahan-bahan kimia, formaldehida misalna dipaké pikeun produksi alkohol polifungsional samodél péntaéritritol, nu dipaké pikeun nyieun cét bahan peledak. Turunan formaldehida lianna nyaéta métilén difénil diisosianat, komponén penting dina cét jeung busa poliurétan, sarta héksamétilén tétramina, nu dipaké dina résin fénol-formaldehida pikeun nyieun RDX (bahan peledak).
Pangaruh kana awak[édit | édit sumber]
Kusabab résin formaldehida dipaké dina bahan konstruksi samodél kai lapis/tripléks, karpét, jeung busa semprot jang isolasi, sarta kusabab résin ieu ngaleupaskeun formaldehidana lalaunan, formaldehida téh mangrupakeun salahsahiji polutan indor nu ilahar. Mun kadarna di udara leuwih ti 0.1 mg/kg, formaldehida nu kaseuseup bisa ngairitasi panon jeung mémbran mukosa, nu balukarna kaluar cipanon, lieur, tikoro asa kaduruk, sarta eungap.
Mun mindeng teuing kapapar formaldehida, misalna kainum, bisa matak maot. Dina jero awak, formaldehida dikonversi jadi asam format nu ngaronjatkeun kaasaman getih, engapan jadi pondok tur kerep, hipotermia, jeung koma, atawa nepi ka maotna.
Dina jero awak, formaldehida bisa ngabalukarkeun kabeungkeutna DNA ku protéin, sahingga ngaganggu éksprési genetik anu normal. Sato percobaan nu nyeuseup formaldehida terus-terusan katarajang kangker dina irung jeung tikorona, méh sarua jeung nu karandapan ku para pagawé pamotongan papan partikel. Tapi, aya studi nu nunjukkeun yén formaldehida dina kadar nu leuwih saeutik, sakumaha anu dilarapkeun dina wangunan, teu ngabalukarkeun pangaruh karsinogénik.
Sumber rujukan[édit | édit sumber]
- Formaldehyde, Wikipédia édisi basa Inggris per 2 Januari 2006


text:
AUTHORIZED DEALER M-KIOS DI BOGOR SUKABUMI TASIKMALAYA CIREBON
SUKABUMI TASIKMALAYA CIREBON
Tasikmalaya, Banjar, Bekasi IsI Ulang Pulsa di
Cimahi, Cirebon, Bogor, Sukabumi, Depok,
Tasikmalaya, Banjar, Bekasi, Cirebon
Authorized Pulsa Elektrik Termurah di Serang Banten Pusat Distributor Perdana di
Kabupaten Subang Sukabumi Pelabuanratu
Sumedang Kabupaten Tasikmalaya
Singaparna Kota Bekasi Kabupaten
Purwakarta Sales Perdana Murah di
Kabupaten Kabupaten Purwakarta Subang Sukabumi Pelabuanratu Sumedang
Tasikmalaya Singaparna Kota Bekasi Pusat
Casing HP di Kabupaten Kota Bekasi
Kabupaten Purwakarta Subang Sukabumi
Pelabuanratu Sumedang Tasikmalaya
Singaparna Pulsa Online di Kabupaten Tasikmalaya Singaparna Kota Bekasi
Kabupaten Purwakarta Subang Sukabumi
Pelabuanratu Sumedang Pulsa H2H Termurah
di Serang Banten Voucher Pulsa Elektrik di
Serang Banten Pulsa H2H Di Pulsa di di
Cirebon, Bogor, Sukabumi, Depok, Tasikmalaya, Banjar, Bekasi, Cirebon, Cimahi
Grosir Pulsa di Bogor, Sukabumi, Depok,
Tasikmalaya, Banjar, Bekasi, Cirebon, Cimahi,
Cirebon Pusat Perdana di Sukabumi, Depok,
Tasikmalaya, Banjar, Bekasi, Cirebon, Cimahi,
Cirebon, Bogor Pulsa Termurah di Kabupaten Sumedang Kabupaten Tasikmalaya
Singaparna Kota Bekasi Kabupaten
Purwakarta Subang Sukabumi Pelabuanratu
Gudang Pulsa di Kabupaten Sukabumi
Pelabuanratu Sumedang Kabupaten
Tasikmalaya Singaparna Kota Bekasi


text:
Donal Éntog
Donald Éntog atawa Donald Duck nyaéta salah sahiji tokoh animasi anu dipikaresep nepi ka ayeuna anu wangunna téh éntog[1]. Karakterna lucu jeung kalakuanana anu sok katerap ku sial sering nyieun panongton seuri[1]. Tapi donald bébék ogé digambarkeun salaku sosok emang anu nyaah jeung bageur ka alo-alona[1].
Daptar eusi
Sajarah Kamekaran Donald Éntog[édit | édit sumber]
Tokoh animasi Donald Éntog kaasup tokoh animasi anu usiana geus bisa kaitung kolot[1].Tokoh kartun ieu mimiti aya taun 1934[1]. Ayana Donald bébék anu miboga karaktér lucu jadi salah sahiji daya irut tokoh kartun ieu dipikaresep ku masarakat jeung jadi dipikawanoh ku masarakat saalam dunya. Donald Éntog mangrupa jieunan Walt Disney[1]. Donald Éntog mangrupa tuluyan tina seri Mickey Mouse anu geus dipikawanoh saméméhna[1].
Karakter Donald Duck[édit | édit sumber]
Dina rupa-rupa film animasina Donald Éntog kadang-kadang digambarkeun salaku tokoh anu pedit, sok tau jeung sial waé[1]. Tapi aya ogé dina sababaraha épisode séjénna anu digambarkeun salaku tokoh anu soméah, bageur, jeung nyaah ka tilu urang alo-alona nyaéta Kwek, Kwak, Kwik[1]. Sora jeung seurina Donald Éntog nu khas ngabalukarkeun tokoh ieu babari diinget[1]. Manéhna boga sesebutan Bébék malang ti mamangna Gober anu beunghar tapi pedit[1]. Donald bébék digambarkeun salaku anu maké baju kelasi atawa pamayang anu warnana biru ngora jeung maké topi pamayang anu khas[1].
Komik Donald Bébék[édit | édit sumber]
Nalika kartun Donald Éntog aya dina mangsa kaemasanana di Amerika Serikat jeung di sakuliah dunya, komik-komik Donal boh anu mingguan atawa anu bulanan sarua kabawa ku sabab dampak popularitasna anu paling hadé di nagara-nagara Éropah utamana di Norwegia jeung Finlandia, tapi ogé Denmark, Jerman, Italia,Walanda, jeung Swedia[2]. Lolobana éta komik diproduksi ku pausahaan Disney cabang Italia di Italia jeung ku pausahaan Disney Egmont di Denmark, Norwegia, Finlandia jeung Swedia[2]. Numutkeun data ngeunaan komik Disney di sakuliah dunya, komik-komik Amerika, Italia jeung Denmark disebarkeun ka sababaraha nagara[2]. Méh di antara kabéh nagara nu rék disebutkeun ieu publikasi ngeunaan komik ieu masih kénéh tuluy-tinuluy di antarana di: Australia, Amerika Serikat, Arab Saudi, Austria, Belgia, Walanda, Brazil, Bulgaria, Ceko, Denmark (Kepulauan Faroe), Estonia, Finlandia, Guyana, Hungaria, India, Indonesia, Inggris, Islandia, Israel, Italia, Jerman, Kolombia, Latvia, Lithuania, Meksiko, Mesir, Norwegia, Perancis, Polandia, Portugis, Romania, Russia, Slovenia, Spain, Swedia, Thailand, Republik Rakyat Cina, Turki, Yunani,jeung urut Yugoslavia[2].


text:
Tata Danamihardja
Sok waas lamun nyoreang alam ka tukang. Asa tingtrim tur teu loba pikiraneun jeung pikarudeteun. Taun tujuhpuluhan awal, lembur kuring, Panjalu, masih kampung nu bener-bener kampung. Lir ibarat parawan jekekan. Mun ti peuting, estu rehe comrek ti wanci magrib keneh. Masih napel dina ingetan, mun ngapalkeun peuting-peuting teh biasana make lampu teplok. Harita mah can mantra-mantra aya listrik, komo deui telepon. Hiburan hiji-hijina nyetel radio transistor tilu batu, ngadengekeun RRI, oge siaran hiji-hijina. Kadieunakeun, sanggeus rada gede, kitu lah SD kelas limaan, mimiti resep ngadengekeun siaran radio luar negri versi basa Indonesia, Radio Ustrali, BBC, VOA jrrd.
Ayeuna, sanggeus sakitu puluh taun, lembur teh ngajanggelek jadi kota kagok. Naha kagok? Disebut kota, sabenerna mah lain, acan, sabab masih keneh katingali jeung karasa suasana kampungna, najan geus loba robahna. Disebut kampung, lain oge! Asa baribin; motor, mobil pagaliwota sasat unggal usik. Mun ti peuting lampu listrik baranang di unggal imah. Lalajo TV teu kudu ngulayab ka imah batur, da di unggal suhunan geus pada boga.TV, telepon, geus jadi kabutuhan unggal hulu.
Untungna teh euweuh pabrik, jadi polusi lingkungan teu ngagalaksak teuing. Eta ge angger aya polusi sabenerna mah. Cai di Situ Lengkong upamana, baheula mah estu herang ngagenyas, matak seger mun dipake mandi, ayeuna katenjona coklat jeung matak arateul mun dipake mandi. Lain ti pabrik ieu mah, da memang euweuh, tapi bejana tina bahan bakar parahu motor jeung jaring apung tempat miara lauk.
Pokona mah ayeuna beda jeung baheula. Ditilik tina fasilitas jelas ngeunah ayeuna. Nu rek ngasakan di dapur teu kudu ngala suluh heula, sabab loba cara sejen nu teu kudu make suluh. Bisa make kompor minyak tanah, gas, atawa kompor listrik. Hayang ngobrol jeung baraya nu jauh nu deukeut, tinggal nelepon. Hayang maca? Teu kudu beurang wae, peuting oge teu jadi masalah. Tinggal cetrek ngahurungkeun lampu baca, anteng tah sapeupeuting. Ceuk saha teu ngeunah?
Tapi nyakitu tea, sok aya aya we pikarudeteun teh. Listrik, contona. Aya ku ayana, tapi mindeng pisan pareum, bari jeung tara bebeja heula. Aya aturan tilu kali sapoe, jiga ngadahar ubar wae. Ieu teh utamana mun usum hujan, nepi ka ku barudak lenger mah PLN teh disebutna oge PLTA (Perusahaan Listrik Takut Air), soalna tiap hujan pasti we kudu pareum. Kumaha ari telepon? Sarua, mindeng pareum. Matak ngagokan pisan. Komo lamun kabeneran migawe pagawean nu kudu ngagunakeun internet. Keur tengah-tengah pisan, ujug-ujug jepluk putus, boh lantaran pareum listrik, atawa teleponna ngadat. Atuh kudu balikan deui. Orokaya palebah kateterusan, lapur man! Pagawean nu ditarget mah ulah ngaharepkeun lancar, soalna gangguan teu bisa diprediksi. Kacow! Padahal listrik jeung telepon teh geus jadi kabutuhan balarea ayeuna mah.
***
Bisa jadi ieu teh lain ngan karandapan ku kuring wungkul. Pasti lah nu sejen oge loba nu sanasib, pangpangna nu cicing di kota kagok saperti kuring. Wewengkon transisi anu sagalana sing sarwa kagok jeung satengah hate, ti mimiti sual fasilitas, nepi ka sual pelayanan sarana vital saperti listrik jeung telepon. Dua perusahaan nu ngokolakeunana, PLN jeung TELKOM, mindeng jadi sorotan publik, utamana mun geus nyoko kana sual pelayanan. Aya kesan, pelayanan di kota (baca: tempat nu loba pabrik, loba pejabat, loba LSM, loba gegeden), beda jeung pelayanan di kota kagok nu pangeusina ge (meureun) dianggap barodo, teu ngarti, jeung moal loba protes. Cing rek nanya ka urang kota, sabaraha kali pareum listrik dina jero sabulan? Atawa, sabaraha kali dina sabulan telepon imah teu bisa dipake?
Sadar atawa henteu, ieu teh mangrupa diskriminasi sarta nembongkeun sikep anu jauh tina daria dina ngokolakeun perusahaan nu sakuduna profesional. Diskriminasi, sabab apan tarif listrik atawa telepon teh sarua. Naha ari giliran pelayanan bet diwilah-wilah? Rek pejabat rek rahayat, rek di kota rek di lembur, mayar mah kitu-kitu keneh, gumantung kana loba saeutikna make. Hartina, mun listrik di kota tara pareum, di lembur ge kudu sarua atuh, ulah diwiji-wiji, sabab cek tadi ge, mayar mah sarua. Mun telepon di kota lancar, naha di lembur bet luplep? Malah sabenerna, resiko karugian konsumen mah gede keneh nu di lembur. Alat-alat nu ngagunakeun listrik tereh ruksak lantaran mindeng pareum, transaksi bisnis mindeng gagal gara-gara telepon mindeng ngadat jsb. Mangga kalikeun kana sakitu juta jiwa, kali sakitu kali gangguan dina sataun...
***
Sawatara poe ka tukang, komputer siaran di radio lokal tempat kuring cacalawakan unggal isuk, ruksak. Lagu, data, 60% leungit. Radio off salila tilu poe. Komputer dibawa ka tempat servis. Ku naon ieu teh nya? cek kuring panasaran. Ku Nyi Een. Sering teuing pareum listrik, Kang! tukang servis nembal bari nyerengeh. Geus kajudi. Padahal ampir unggal isuk kuring siaran ngabahas sual pelayanan publik, boh ti pamarentah atawa swasta. Rupa-rupa keluhan ditampung, dipangomongkeun. Ngan asana can pernah aya tanggapan ti pihak-pihak anu sakuduna tangginas mere respons. Sugan aya ti pihak humas datang, ngajelaskeun, da henteu. Eh, tiis-tiis we, damang.
Ieu oge beda jeung di kota. Respons biasana leuwih daria. Fungsi humasna jalan, jadi fasilitator komunikasi antara konsumen jeung perusahaan. Jeung da sabenerna mah ieu teh mangrupa promosi teu langsung pikeun maranehna mah, jaba gratis deuih! Pek jelaskeun masalahna, piraku konsumen ge teu daek ngarti ari jelas mah. Da urang mah, pangpangna urang Sunda, sabenerna ngabogaan sipat lautan hampura, gampang poho kana kasalahan atawa kataledoran batur, komo anu teu dihaja mah. Dalah anu dihaja ge kadang-kadang gampang pisan pohona teh.
Jadi inget kana himbauan pamarentah. Cenah, jelema-jelema nu ngumbara, nu nyiar elmu di kota teh diharepkeun balik ka lembur, bebetah di lembur, sangkan kota teu heurin teuing, sakalian bari paheuyeuk-heuyeuk leungeun ngamajukeun lembur. Ana pek geus datang ka lembur, fasilitas sing sarwa disungkeret ku rupa-rupa hal nu sabenerna teu kudu kajadian, lamun perusahaan-perusahaan jasa vital saperti listrik jeung telepon upamana, ngabogaan sikep bisnis profesional. Ari kanyataanana saperti kieu mah, rek kumaha betahna di lembur atuh. Kumaha tah, Nyi Een, Nyi Kokom?
Tata Danamihardja
dimuat di majalah Mangle


text:
1Ti Paulus, rasul-Na Isa Al Masih kalayan pangersa Allah, jeung ti Timoteus dulur urang. 2Kahatur anggota-anggota jamaah Allah di Kolosa, nya eta dulur-dulur anu saratia ka Al Masih. Mugi marendak sih kurnia katut karahayuan ti Allah Nu jadi Rama urang. 3Saban-saban mangnedakeun dulur-dulur, simkuring teu weleh muji sukur ka Allah, Rama Gusti Jungjunan urang, Isa Al Masih. 4Lantaran simkuring nguping, yen dulur-dulur teh ariman ka Al Masih tur mikaheman ka umat kagungan Allah, 5anu dumasar dina pangharepan kana hal anu geus disayagikeun pikeun aranjeun di sawarga. Ayana eta pangharepan teh, ku dulur- dulur geus kakuping ti beh ditu keneh, tina hal pangandika anu sajati, nya eta Injil anu geus ditepikeun ka dulur-dulur tea. 6Eta Injil geus sumebar ka sakuliah dunya sarta geus mimiti katingal buah-buahna sarta kamekaranana. Ti barang dulur-dulur nguping sarta sanggeus enya-enya tarerang kana sih kurnia Allah anu sajati tea, buah-buahna sarta kamekaranana teh oge katingal. 7Nu geus ngawulang ka dulur-dulur teh saderek Epapras, papada kaula anu dipikameumeut, abdi Al Masih anu satia pikeun dulur-dulur. 8Nya ti anjeunna, simkuring terang kana kanyaah dulur-dulur teh, nya eta kanyaah anu asal ti Ruh tea. 9Eta sababna, ti barang nguping kitu, teu petot-petot simkuring nya mangnedakeun sarta nyuhunkeun malar dulur-dulur dipaparin lantip pikir caang batin; maksudna, supaya dulur-dulur terang kana pangersa Allah, hirup sapuk jeung pangersa-Na, sarta tumut kana parentah-Na. 10Sabab upama kitu, sagala usaha dulur-dulur teh, — boh dina widang naon bae — baris hade tur loba hasilna sarta baris wuwuh terang ka Allah. 11Dipangnedakeun deuih, mugi ku kawasa Allah anu agung, dulur-dulur bisa tagen dina rupa-rupa cocoba kalawan sabar tawekal. 12Lian ti eta, dulur-dulur oge, iasa maruji sukur ka Rama bari jeung bungah; rehna, Mantenna kersa maparin jalan supaya aranjeun layak meunang warisan anu geus dihancengkeun pikeun umat Allah di alam caang. 13Urang teh, ku Mantenna, geus direbut tina pangaruh kawasa alam poek; dicandak ka jero karajaan Putra-Na nu kaasih. 14Nya Anjeunna anu jadi panebus sarta anu nanggel dosa-dosa urang. 15Al Masih teh, sanyataning gambaran Allah anu sipat gaib, anu dijungjung ngungkulan sakabeh ciciptan. 16Sabab sakabeh nu aya teh, nya ku Anjeunna dijadikeunana: Boh nu di langit atawa nu di bumi; boh nu nyata atawa nu sipat gaib; boh pangaruh-pangaruh atawa pangawasa anu sipat roh jeung raja-raja, atawa parapangawasa di satungkebing alam. Kabeh dijadikeunana teh ku Anjeunna sarta pikeun Anjeunna oge. 17Anjeunna anu pangpunjulna sarta sakabeh anu aya teh nya ku lantaran Anjeunna. 18Nya Anjeunna anu jadi kapala jamaah, lir sirahna awak. Anjeunna anu jadi huluwotan jamaah, nu pangheulana gugah ti alam maot. Eta sababna, Anjeunna dina sagala perkara jadi pangpunjulna. 19Sabab Allah ku Manten anu kersa ngancik di salira-Na; 20tuluy Salira-Na, ku Allah, didamel jalan pikeun ngadatangkeun karapihan antara Mantenna jeung sakur anu kumelip, boh nu di sawarga, boh nu di bumi. Ku jalan ngucurkeun getih-Na, dugi ka pupus, dina kayu salib. 21Dulur-dulur oge, tadina mah, hirup teh jauh ti Allah; malah mah ngamusuh pisan, sakumaha bukti tina kalakuan aranjeun anu doraka. 22Tapi ayeuna, aranjeun, ku Mantenna geus dicandak rapih deui; sabab geus ditebus ku Al Masih anu geus toh pati jiwa raga, malar dulur-dulur jadi suci, taya cacad kuciwana di payuneun Allah. 23Ku sabab eta, masing pangger muntang kana kapercayaan jeung ulah leupas tina pangharepan anu diajarkeun ku Injil tea. Eta Injil teh geus sumebar ka sagala mahluk di kolong langit sarta simkuring, Paulus, geus dijadikeun abdi-Na. 24Ayeuna simkuring teh bungah, dumeh geus diparengkeun nandangan sangsara enggoning ngabelaan aranjeun. Sabab hal eta teh, pikeun nyumponan naon anu jadi kakurangan dina kasangsaraan Al Masih, nya eta jamaah, salira-Na tea. 25Kawajiban simkuring, nya kudu ngabdi ka jamaah. Ieu teh luyu jeung tugas anu geus dipaparinkeun Allah ka simkuring, nya eta pikeun ngawawarkeun pangandika-Na kalawan sagemblengna ka aranjeun. 26Eta pangandika-Na anu geus mangabad-abad dirasiahkeun ka umat manusa teh, ayeuna, ku Mantenna geus ditembrakkeun ka umat-Na. 27Mantenna seja mintonkeun, kumaha jembarna tur agungna eusi eta anu dirasiahkeun teh; nya anu kiwari geus kagurnitakeun ka sagala bangsa. Eusina eta rasiah teh, nya eta: Al Masih teh geus ngancik di diri aranjeun; Anjeunna anu jadi harepan aranjeun pikeun ngawaris kamulyaan anu langgeng. 28Nya Al Masih eta pisan anu ku simkuring dimashurkeun teh, ku jalan mepelingan jeung ngawurukan saban jalma kalawan taya anu kaliwat. Maksudna, supaya hirup maranehanana jadi sampurna lantaran iman ka Al Masih. 29Eta anu ku simkuring keur diusahakeun jeung ditarekahan teh, kalayan pitulung Anjeunna keneh anu kawasa maparin kakuatan ka simkuring.
Copyright
Learn More


text:
Ini adalah Jawaban Tersertifikasi
- Udin ngangon munding di sampalan beulah kidul. (sampalan = padang rumput di hutan)
- Prabu Siliwangi dumugi ka hiji sampalan anu anggang ti pilemberuan. (sampalan = padang rumput di hutan)
- Lembur kuring di tutugan Gunung Galunggung. (tutugan = kaki gunung)
- Di tutugan gunung Tangkuban Parahu, manéhna kedal jangji satia ka sim kuring. (tutugan = kaki gunung)
- Aya masigit nyingkur di sisi lembur. (lembur = tempat pemukiman/kampung)
- Lembur akhérat téh pangbalikan urang. (lembur = tempat pemukiman/kampung)
- Muhara Citanduy di basisir laut kidul. (muhara = muara = tempat pertemuan sungai kecil dengan sungai besar, atau sungai dengan laut)
- Muhara ieu téh bisa dijadikeun tempat pelesir. (muhara = muara)


text:
Senin, 31 Desember 2012
Guru Piduka
Nu ngaku turunan Majapait ménta hampura ka urang Sunda.
“Poé ieu, tanggal 11 November 2012 di Trowulan, kaula salaku turunan Majapait, ménta dihampura ka turunan Pajajaran tina kajadian di Bubat ratusan taun katukang!” kitu ceuk Shri I Gusti Ngurah Arya Wedakarna Mahendradatta Wedasteraputra Suyasa III, raja Majapait di Pendopo Agung Trowulan. Maké basa Indonesia, henteu maké basa Jawa atawa Sunda.
Bareng jeung ieu ucapan, angin di pakarangan Pendopo Agung Trowulan ngadadak muter lilimbungan. Pataka –bandéra tingjarungkel maruragan, suasana karasana pinuh ku mistik. Kandel pisan sakralna, jiga-jiga arwah anu kabaud kana Perang Bubat milu nyaksian.
Ieu acara anu dingaranan ritual Guru Piduka téh, kacida dariana. Waragadna leuwih ti opat miliar rupiah, ciri ménta dihampurana lain heuheureuyan. Ritual budaya Guru Piduka dituluykeun ku ritual upacara Sabda Paduka Dharmasiksa dari Lembaga Adat Keraton Pajajaran.
Saméméh jeung sabada acara di Trowulan, ramé padungdengan nu pro jeung kontra. Masalahna: naha cenah maké kudu aya upacara ritual ménta pangampura sagala, pan baheula gé ku para karuhun dina jamanna geus dipilampah. Urang Majapait jeung urang Galuh, henteu terus mumusuhan.
Masalah séjénna: parebut pamadegan, saha nu pangbogana hak ngayakeun ieu acara. Ti mimiti Jawa Timur nepi ka Bali, loba nu ngaku Raja Majapait anu paling sah.
Di Tatar Sunda ogé masalahna sarua. Naha cenah maké ménta hampura ka turunan Pajajaran, pan anu patelak téh antara Majapait jeung Galuh, Pajajaran mah acan aya.
Terus, naha nu ménta hampura téh lain datang ka Sunda, kalahka Sunda anu sumolondo ka Trowulan ?
Anu ngawakilan urang Sunda narima pangampurana turunan Majapait téh: Raden Roza Rahmajasa Mintareja Sri Paduka Wangsa Nata Kusumah. Roza ogé kungsi tumanya ka urang Majapait; ku naon nu diondang téh bet dirina, lain nu séjén ?
Jawabanana téh, kieu: Memang baheula urusanana jeung Galuh. Tapi pan, sabada Jayadewata dibenum jadi raja Pajajaran tur boga gelar Sri Baduga Maharaja, dua karajaan nu asalna Tarumanagara nyaéta karajaan Sunda jeung Galuh ngahiji jadi nagara anyar anu katelahna Pajajaran.
“nya kuring ayeuna ménta hampura ka Pajajaran anu jadi turunan Galuh jeung Sunda” ceuk Wedakrama.
Panitia upacara “Upasaksi Persatuan Leluhur Trah Majapahit dan Trah Padjadjaran” di Trowulan anu dibarengkeun jeung milangkala Karajaan Majapait nu ka-719 téh, ngondang sakumna sultan jeung raja-raja sa Nusantara. Teu béda jeung waktu kajadian Perang Bubat, apan raja-raja patalukan Majapait ogé keur haladir lantaran bareng jeung waktu séba.
Panitia ogé ngondang wawakil nagara asing katut para pajabat séjénna, saperti Sukmawati Sukarno Putri selaku Abhiséka Ratu Majapait Nusantara.
Satadina, ti Sunda moal aya nu daratang lantaran sieun loba rambat-kamaléna kana hal-hal nu négatif. Tapi dina émprona mah: Lembaga Adat ti Sumedanglarang datang sa beus; kitu deui ti kasultanan Cirebon jeung Banten ogé daratang milu ngaluuhan jeung nyakséni ménta dihampurana ti nu ngarasa turunan Majapait ka urang Sunda.
Kontan atuh, anu daratang ka Trowulan téh di cap: Penghianat Sunda.
Pikeun nganétralisir ieu masalah, Grup Kasundaan Salakanagara gawé bareng jeung Grup Duta Sawala, ngondang sakumna urang Sunda dina saréséhan tanggal 1 Desember 2012 di Alam Santosa Bandung Timur.
Nu daratang lumayan euyeub sabab Lembaga Adat ti Kawali ogé katut para pini sepuhna, daratang. Kitu deui Lembaga Adat ti Banten Kidul, datang.
Prosesi
Patung Radén Wijaya jeung Gajah Mada di Pendopo Agung Trowulan, dikuriling ku sasajén. Joglo Pendopo Agung ditutup ku bendéra mérah putih, dihiasan ku payung has Bali jeung umbul-umbul “Surya” –lambang Majapait.
Jam 10.00 mimiti upacara Mulang Pakelem diluluguan ku pandita Hindu Ida Pedanda Gedé Ketut Sebali Tianyar Arimbawa di balong Segaran Trowulan, kaléreun Pendopo Agung. Ritual dituluykeun di Pendopo Agung, nyaéta: Upacara Guru Piduka. Rombongan “teureuh” Pajajaran jeung Majapait ngurilingan patung Radén Wijaya, tilu kali. Geus kitu, aya tarian Bedhaya Majapait; tari Suraning Pati; jeung Remo. Bérés éta, dituluykeun ku penyematan pin Wijaya Mukti (simbol persatuan) ka wawakil teureuh Karajaan Pajajaran; Majapait; para raja; jeung para sultan sa-Nusantara anu hadir jadi saksi sarta nganyatakeun diri jadi dulur.
Réngsé penyematan pin, pihak Karajaan Pajajaran masrahkeun tilu pusaka Kujang. Dua Kujang Ciung masing-masing ditarima ku Shri Gusti Ngurah Arya Wedakarna Mahendratta Wedasteraputra Suyasa III salaku Raja Majapait jeung Sukmawati Sukarno Putri salaku Abhiséka Ratu Majapahit Nusantara Tribuana Tungga Dewi Jayawisnuwardani. Sedengkeun hiji Kujang Sajén dipasrahkeun ka pimpinan museum Majapait di Trowulan.
Geus Réngsé
Para sepuh di Kawali Ciamis, saényana mah rada teu méréan mun téa mah kudu miang ka Trowulan. Naon sababna ? Lantara ti baheula ogé, pasualan Perang Bubat geus réngsé. Lamun urang Sunda datang ka Trowulan, sacara teu langsung nembongkeun yén: urang Sunda masih kénéh dengdam jeung ngunek-ngunek ku kajadian Perang Bubat. Keur urang Sunda, dengdam jeung ngunek-ngunek téh dipahing pisan.
Pihak Majapait sabada kajadian Perang Bubat, langsung ngirimkeun utusanana sina nepungan urang Sunda ka Kawali, kalayan tujuan ménta dihampura. Ku urang Kawali –babakuna ku Bunisora jeung para pini sepuhna, ditarima kalayan hadé. Utusan Prabu Hayam Wuruk ogé bari mawa lebu layon Prabu Linggabuana; praméswari; jeung Dyah Pitaloka. Sabada Perang Bubat, kabéh layon rombongan Sunda dikrémasi maké upacara karajaan.
Urang karaton Kawali ogé saényana mah teu satujueun, Prabu Linggabuana indit ka Trowulan bari tujuanana rék ngawinkeun siwina –anak awéwéna. Anu dipilampah ku Prabu Linggabuana, ngarempak purbatisti purbajati Sunda anu sumber utamana: Siksa Kandang Karesian. Teu ilahar ngawinkeun budak di tempat lalaki. Bunisora nu kapapancenan nyuluran seuweu (anak) Prabu Linggabuana jadi raja di Kawali, teu terus masualkeun kajadian Perang Bubat. Ngan ukur nohagaan kakuatan militérna di tapel wates, bisi Majapait tuluy ngahianat hayang nalukeun Sunda –sakumaha anu kungsi dikedalkeun ku Gajah Mada ngaliwatan Amukti Palapa-na.
Karajaan Galuh-Sunda anu meunang ngahijikeun Prabu Linggabuana, dirajaan heula ku Prabu Bunisora –saméméh Niskala Wastukancana (seuweu Linggabuana) déwasa. Nincak umur 23 taun, Niskala Wastukancana diistrénan jadi raja. Pikeun ngalantik alona, Bunisora ngahaja nyieun makuta emas nu dingaranan Makuta Binokasih Sanghyang Paké. Prabu Niskala Wastukancana narima wangsit anu saterusna dijadikeun ugeran hirup, nyaéta: tadaga carita hangsa; gajendra carita banem; matsyanem carita sagarem; puspanem carita bangbarem. (talaga nyaritakeun soang; gajah nyaritakeun leuweung; lauk nyaritakeun laut; kembang nyaritakeun bangbara)
Gemuh Pasundan
Salian ti ngeuyeuk dayeuh ngolah nagara, Prabu Niskala Wastukancana nyieun parigi keur nohagaan puseur dayeuh. Ngoméan karaton Surawisésa, jeung nyieun jalan anu nepungkeun Kawali-Pajajaran ngaliwatan: Panjalu; Maja; Cisalak; Sagalahérang; Purwakarta; jeung Bekasi. Cindekna mah jaman Prabu Niskala Wastukancana, karajaan gabungan Sunda-Galuh téh, aya dina jaman kajayaan –Gemuh Pasundan.
Prabu Niskala Wastukancana tilar dina umur 127 taun, sanggeus nyekel karajaan lilana 103 taun; 6 bulan; 15 poé.
Kungsi nyaksian Perang Parégrég di Karajaan Majapait saditinggalkeunana ku Prabu Hayam Wuruk jeung Mahapatih Gajah Mada.
Cag.
Utun-inji
Mani maningkem, hiji ngaherang; dua ngalenggang; tilu gumulung; opat mangrupa; lima usik; genep malik; tujuh kolot; dalapan ngora; salapan tumpak dibaga; kasapuluh medal ka alam dunya.
Ngariksa Kandungan
Lilana jalma anu reuneuh waktuna salapan bulan sapuluh poé, anu dikawitan tina nyiram dugi ka waktuna ngajuru.
Ti mimiti reuneuh nepi ka kandungan umurna dua bulan biasa disebut ngandeg atawa nyiram. Sanggeus umur kandungan tilu bulan diayakeun salametan tilu bulanan. Pikeun réréana jalma, salametan tilu bulanana cukup ku ngabubur beureum ngabubur bodas nu mangrupa inti atawa sarat nu kudu aya dina salametan numutkeun adat kabiasaan karuhun. Salian ti ngabubur beureum ngabubur bodas teh, pikeun jalma boga mah biasana sok dibarengan ku tumpeng. Pakakas anu sok dipaké sapopoé samodél mutu jeung nu lianna kudu disumputkeun jeung dijauhkeun, salian ti éta ogé: ningali anu keur gering; ziarah ka makam; ngalayat jelema anu maot jeung ningali sabangsaning sasatoan samodél monyét, lutung jeung si amang éta ulah pisan. Palasipah ngeunaan larangan éta, wiréhna sabangsaning anu ditingali tur anu dilakukeun ku jelema anu keur nyiram, bakal ngabalukarkeun nurut-buat artina lumaku anu geus dilakukeunana. Nalika jelema nu keur nyiram hayang, anu dipikahayangna kudu ditedunan harita ogé ulah diengké-engké bisi matak ngacay.
Nalika reuneuh geus tilu bulan, nyieun bubur beureum jeung bodas. Palasipah anu nyangkaruk dina bubur beureum ngalambangkeun hawa napsu awéwé, ari palasipah bubur bodas ngalambangkeun hawa nafsu lalaki. Sabab jadina anak téh bakal aya dua rupa hawa nafsu, kukituna neda pidu’ana sangkan budakna téh dina jero beuteung bisa berkah tur salamet. Saréngséna salametan tilu bulanana, diayakeun deui salametan dina mangsa umur kandungan: 5, 7, jeung 9 bulan. Pokona kudu ngayakeun tiap itungan ganjil.
Nalika nincak kana opat bulanna, sok diayakeun acara ketupat, tepat jeung tang-tang angin. Jeung teu meunang ngayakeun acara sadekahan. Upacara opat bulanan dilaksanakeun minangka béwara ka tatangga jeung dulur-dulur nu dareukeut, yén hiji awéwé keur aya dina mangsa kakandungan. Biasana ieu upacara dilaksanakeun ku cara ngulem ibu-ibu pangaosan pikeun macakeun doa salamet, biasana mah doa nurbuwat atawa doa lianna sangkan orokna séhat, salamet, sarta sampurna teu kakurangan nanaon.
Nalika nincak kana lima bulanna diayakeun kagiatan sadekah gabah atawa bangsal anu ditendeun dina jero bokor jeung ditutupan ku daun waluh. Palakiah dina éta hal, miboga lambang: sangkan musibah anu bakal datang henteu ka alaman. Salian acara kagiatan bangsal, sok diayakeun nasi tumpeng jeung nasi uduk anu dijerona aya endog. Bangsal anu diwadahan ku bokor sarta di luhurna ditutupan ku daun waluh, maksud dina kecap “bangsal” sacara metonomis mirip kecap “bengsal” (sial). Sedengkeun kecap “waluh” sacara metonomis ngaharib-harib kana kecap “waluya” (salamet). Jadi, maksud utama ayana hajat bangsal téh nya éta: ngaleungitkeun sagala kasialan sarta diganti ku kawaluyaan.
Nalika genep bulan, teu aya kagiatan anu lian.
Nalika nincakna kana tujuh bulanna kudu pisan diayakeun sadekahan, boh éta jalma anu beunghar atawa jelema biasa, kudu pisan nyumponan kana éta hal. Lamun henteu mampu, kudu nyieun bubur bodas jeung bubur beureum pikeun disadekahkeun. Salametan ieu mangrupa salametan panggedéna diantara upacara salametan lainna. Acara dina tujuh bulanan sok disebut acara tingkeban, tebus weteng atawa babarik (babarit). Tingkeban artina panutup, jadi lamun diécéskeun mah runtuyan kagiatan sadekah anu pamungkas. Tebus weteng artina mayar budak anu dijero beuteung indungna. Lamun babarik nyaeta babarengan nyalametkeun sangkan anu reuneuh bisa salamet. Saprak tingkeban, urusan ngajaga nu reuneuh jadi tanggungjawab paraji. Tingkeban téh mangrupa salametan keur nu kakandungan anu pangceuyahna diantara upacara-upacara sejenna, ditilik tina lobana proses upacara jeung réana sarat anu kudu dicumponan.
Aturan dina acara tingkeban geus matok tur matuh kana katangtuanana. biasana sok dilakukeun dina bulan Hijriyah anu aya tanggal tujuhna nyaéta: tanggal 7; tanggal 17; atawa tanggal 27. Anapon anu diperlukeun dina acara tingkeban mangrupa kadaharan samodél: hui; bonténg; kacang; endog jeung lauk. Daging sasatoan sabangsaning: daging domba; daging sapi; jeung daging kebo, teu meunang pikeun acara tingkeban sabab bakal ngabalukarkeun nurut buat, cacat atawa paéhna bakal samodél sato anu geus dipeuncit. Salain ti éta oge, kudu aya serba tujuh. Nya éta: kembang tujuh rupa; mayang pinang; daun andung (hanjuang); daun kelewi; daun kemuning; daun waluh gedé; daun jawér kotok; daun jaringao; buah kalapa gading anu bisa diukir pikeun nyieun gambar wayang Arjuna atawa Sumbadra. Lamun teu bisa nyieun wayang, cukup waé nulis ngaran wayang éta. Salian ti éta, kudu aya jarum sakurang-kurangna tujuh. Anu tujuanna, pikeun penyemat daun tempat rujak kanistrén, nyaeta rujak anu ditutu rasana hanaut dijieun tina: hui, cau ngora, ceremé, jambu, balimbing, jeung buah ngora. Salain ti éta ogé, kudu disadiaan: lawon (kaén) panjang tujuh helai; belut tujuh siki; elekan nya eta ruas bumbu anu leutik kira-kira sajeungkal panjangna tujuh batang; ayakan tina awi tujuh siki; pariuk paranti nyangu jeung cai atah anu dijero kendi. Anapon dina prak-prakan pikeun méré sadekah, dina jam tujuhan isuk-isuk atawa burit. Waktu pikeun sadekah, kudu disadiakeun: wadah cai anu gedé diteundeunan tujuh rupa kembang; dangdaunan tujuh rupa; belut jeung rujak anu geus disadiakeun tadi.
Geus sadia anu sagala rupa sarat pikeun acara tingkeban, masyarakat di ulem pikeun acara tingkeban. Masyarakat anu ngahadiran, ngadu’akeun pikeun kasalametan anu keur reuneuh sangkan bisa dilungsur-langsarkeun dina ngajuru. Nalika réngsé ngalaksanakeun acara tingkeban, masyarakat anu ilubiung kana éta acara, teu meunang balik saacan bérés acara tur kudu kaluar kanu lawang anu béda, teu meunang kaluar tinu lawang waktu asup. Palasipah éta, wiréhna anu arék ngajuru téh bisa lungsur-langsar tur bisa salamet. Salian ti éta oge, runtuyan acara tingkeban téh: ngamandian anu keur reuneuh maké kembang tujuh rupa, anu miboga lambang atawa ma'na nya éta: hirup; kakuatan; ningalina; ngadéngéna; nyaritana; perasaana jeung kahayangna.
Dina upacara tingkeban loba pakakas nu kudu disadiakeun salaku kalengkepan upacara. Pakakas-pakakas éta ngabogaan lambang.
1. Kembang jambé (mayang) anu ngandung harti “hayang” nya éta “hayang hadé”, saperti seungitna kembang éta.
2. Kembang 7 warna ngalambangkeun 7 hal nya éta hirup, kakuatan, panempo, pangrungu, omongan jeung kahayang.
3. Ayakan dijieun tina awi ngandung ma’na yén élmu anu dipiboga ku urang, kudu bisa dipilah-pilah mana nu hadé nu ngabogaan mangpaat pikeun dunya jeung ahérat sarta mana nu teu hadé.
4. Kalapa gading (kalapa ngora) anu digambaran tokoh wayang, Srikandi jeung Arjuna ngandung ma’na mudah-mudahan anakna nurut, alus rupa jeung kulitna saperti kulit kalapa gading nya éta konénglangsat.
5. Belut nu diasupkeun ti beulah luhur sinjang nalika ngalaksanakeun upacara mandi kembang ngalambangkeun sangkan engké dina waktu ngalahirkeun lancar, saperti belut kaluar tina liangna.
6. Rujak kanistren nu dijual ka barudak ngandung lambang yén ti mulai harita geus béak mangsa ulin sawaktu budak jeung satuluyna jadi indung. Rujak kanistrén rasana pait, kesed, haseum jeung sajabana ngalambangkeun sangkan sagala kasusah jeung patina hirup diajarkeun ka anakna. Kitu ogé lamun rujak rasana lada ngalambangkeun yén engké orok anu dilahirkeun téh lalaki, jeung lamun teu lada orok anu dilahirkeun téh berarti awéwé.
7. Tujuh rupa kadaharan, nya éta beubeutian saperti sampeu, hui, boléd, suuk, kacang tanah, ganyol jeung sagu.
8. Sinjang panjang 7 lambar.
9. Jajambaran, tempat cai jeung kendil anu eusina belut. Belutna 7, lamun euweuh cukup ku 1 belut pikeun sarat.
10. Kalapa gading nu digambaran Arjuna ksatria nu gagah jeung tokoh Srikandi tokoh wanoja anu geulis. Lamun teu digambaran kudu ditulis ngaran tokoh wayang eta.
Dina prak-prakanana ieu upacara sok diayakeun pengajian babarengan sarta biasana maca ayat-ayat Al-quran nya éta surat Yusuf, surat Lukman sarta surat Maryam minangka surat-surat anu dianggap mulya. Lian ti éta ditataharkeun ogé parabot pikeun upacara ngamandian nu keur kakandungan, sarta anu utama nya éta rujak kanistren anu diwangun ti 7 rupa bungbuahan. Nu keur kakandungan dimandian ku tujuh kulawarga deukeut anu dipingpin ku saurang paraji sacara bagilir kalayan ngagunakeun 7 lembar lawon samping batik anu dipaké gunta-ganti unggal guyuran sarta dimandian ku cai kembang tujuh rupa. Sanggeus kitu acara dituluykeun kana siram ibu hamil anu dipingpin ku indung beurang. Ibu hamil dibawa ku paraji ka hareupeun imah. Anu saméméhna geus ditataharkeun aya jajambaran anu eusina duit, jumlah duitna numutkeun kana wedal salaki jeung pamajikan anu ditambahkeun anu geus dicampuran kembang tujuh rupa. Mimitina indung beurang ngebut-ngebutkeun kembang mayang ka awak ibu hamil, tuluy boh gadis boh ibu-ibu nyalampeurkeun, lantaran ceuk sahaol mah bakal téréh boga anak. Sanggeus kitu indung paraji mawa kalapa gading anu geus digambaran bari ngadu’a, doana nya éta:
Bismilahirohmanirohim
Macakeun Qomat, Surat Al Fathihah, Al Falaq, Al Fathihah,
Pangéran anu kawasa muga-muga babar sing mulus rahayu berkah salamet, sing lungsur langsar, mun istri sing geulis mun pameget sing kasép, sing soléh manahna, sing pinter mencari élmuna,
Bismilahirohmanirohim
Macakeun Sahadat, Surat Al Kautsar,
Sabulan ngahérang, dua bulan ngalengang, tilu bulan gumulung, opat bulan mangrupa, lima usik, genep malik, tujuh kolot, 8 ngora, salapan medal ka dunya, borosot héor.
Dina guyuran katujuh diasupkeun belut nepi ka beunang kana beuteung nu keur kakandungan, ieu hal dipimakdud sangkan lancar dina prosés babaran. Bareng jeung murag na belut, kalapa gading anu geus digambaran ku tokoh wayang ku salakina dibeulah maké bedog. Ieu hal dipimaksud sangkan orok anu dikandung sarta kolotna miboga laku lampah anu hadé. Sanggeus réngsé dimandian biasana nu keur kakandungan didangdanan tuluy dibawa ka tempat rujak kanistren anu geus disiapkeun. Tuluy anu keur kakandungan ngajual éta rujak ka barudak sarta para sémah anu hadir dina éta upacara, sarta maranéhanana meulina ngagunakeun talawengkar, nya éta kenténg anu geus dijieun buleud kawas duit kencring. Nalika nu keur kakandungan ngajual rujak, salakina mah miceun sésa parabot mandi kawas cai sésa dina jajambaran, belut, kembang, jsb. Kabéhanana éta kudu dipiceun di jalan simpang opat atawa simpang tilu, sanggeus rujak kanistren béak terjual runtuyan upacara adat tingkeban réngsé dilaksanakeun.
Nalika nincak kana dalapan bulan, teu aya kagiatan sadekah tapi sok diayakeun dina waktu nincak kasalapan bulan, nyaéta ngayakeun acara sadekah bubur lolos jeung sadekah lampu. Bubur lolos (dahareun nu dijieun tina tipung béas digulaan, maké santen tur dibungkus ku daun cau) ngandung maksud: supaya dina waktu ngalahirkeun, orok bisa kaluar kalayan lancar jeung salamet, sedengkeun lampu miboga maksud: supaya orok nu dilahirkeun miboga haté nu caang. Lampu nu dipaké biasana lampu cempor atawa lampu témpél.
Nalika nincak kana salapan bulan, para sepuhna atawa salakina nyiapkeun mangrupa-rupa dangdaunan atawa beubeutian pikeun nyiapkeun nyanghareupan ngajuru. Anapon dangdaunan anu diperlukeun, nya éta: pucuk daun singungu; daun tétér; daun kemuning; daun ganas, pucuk daun awi tali, daun kahitutan, daun bau, daun sembung, daun jawer kotok, daun galling; daun urang-aring; séréh; daun tarawés; jeung daun tilem. Anu mangrupa beubeutian, nyaéta: konéng santen; konéng gedé; konéng temen; konéng hideung; konéng joho; konéng bodas; lampuyang; laja; kunyit; panglay; katumbar; jeung bawang bodas. Anu mangrupa akar-akaran, nyaéta: akar bawang putih; akar carulang; akar tétér; akar kanyéré; akar tapakliman; akar kiambang; jeung akar dadap. Mangrupa siki-sikian, nyaéta: siki jaat; peundeuy; béas ketan hideung; béas ketan beureum; pala; cengkéh; rejek; jamuju; santen; rinu; mata hiang; ketumbar; jeung tampar hantu. Mangrupa kulit tangkal, nya éta: tangkal sintok; pucuk masoji; jeung kayu manis. Salian ti éta ogé, pikeun nolak iblis anu sok remen ngaganggu samodél kuntilanak, kudu nyadiakeun: panglay; jaringao; daun salam; jeung jukut palias, anu di gantungkeun dina tempat anu ngajuru.
Nalika nincak kana sapuluh bulan (reuneuh mundingeun/teu normal), sok diayakeun upacara reuneuh mundingeun. Upacara reuneuh mundingeun dilaksanakeun upama awéwé nu kakandungan leuwih ti salapan bulan. Ieu upacara diayakeun sangkan nu keur kakandungan téréh ngalahirkeun. Dina prak-prakanana, beuheung nu kakandungan dikangkalungan kolotok munding sarta ditungtun ku indung beurang (paraji) bari maca doa ngurilingan kandang munding. Upama euweuh kandang munding, bisa diganti ku ngurilingan imah nu lobana tujuh kali.
Dina runtuyan kagiatan anu reuneuh anu sok dilakukeun unggal bulan, miboga ma'na jeung palasipah nyaéta:
1. Bulan kahiji (reuneuh sabulan) disebut: Ngahérang. Nyaéta, ngajadikeun suci atawa beresih. Hartina, kandungan masih kaciri herang. Dina bahasa agamana mah: alkah.
2. Bulan kadua (reuneuh duabulan) disebut: Lumenggang. Nyaéta, ngajadi kentel. Hartina, geus kentel sanajan transparan kénéh (ngalangkang). Dina bahasa agamana mah: kasapah.
3. Bulan katilu (reuneuh tilubulan) disebut: Kumambang. Hartina, geus mengkel jeung buleud. Dina bahasa agamana mah: nutpah.
4. Bulan kaopat (reuneuh opatbulan) disebut: Gumulung. Nya éta, ngajadikeun hiji. Hartina, geus padet tur buleud. Dina bahasa agamana mah: amarullah.
5. Bulan kalima (reuneuh limabulan) disebut: Mangrupa. Sabab dina bulan éta, geus ngajadi mangrupa jelema. Hartina, geus kaciri bungkeuleukanana. Dina bahasa agamana mah: Ahmad.
6. Bulan kagenep (reuneuh genepbulan) disebut: Usik. Hartina, janin geus karasa usik. Dina bahasa agamana mah: Ahmad.
7. Bulan katujuh (reuneuh tujuhbulan) disebut: Malik. Hartina, geus sampurna anu ngawujud manusa jeung geus bisa gerak. Nyaéta, posisina geus bisa malik. Dina bahasa agamana mah: Muhammad.
8. Bulan kadalapan (reuneuh dalapanbulan) disebut: Kumentar-Kumentir. Hartina, geus bisa néangan jalan kaluar. Dina bahasa agamana mah: Muhammad.
9. Bulan kasalapan (reuneuh salapanbulan) disebut: Ngaruang-ruang. Hartina, geus aya jalan pikeun kaluar tinggal nungguan waktuna kaluar. Biasana umur kandungan salapan bulan téh sok disebut: bulan alaeun. Dina bahasa agamana mah: Muhammad.
10. Akhir bulan kasalapan atawa asup bulan kasapuluh, orok dibabarkeun (kaluar anak). Eta sok disebut ngaran Rosululloh jeung kolot beheula. Umur kandungan anu teu normal (leuwih ti salapan bulan biasana sok pada nyebut: reuneuh mundingeun).
Aya istilah ngaruang nya éta tanda rék ngajuru, dimana beuteung karasa murilit jeung awak teu ngarareunah. Nalika kajadian éta, sok didatangkeun paraji atawa indung beurang. Istilah paraji miboga harti nya éta tukang atawa ahli dina ngurus anu rék ngajuru. Nalika prak-prakan paraji biasana sok mawa kanjut kundang anu dijerona kunyit, bangle, jaringao, tali putih jeung péso. Aya palakiah kagiatan nalika baris ngajuru supaya lungsur-langsar nyaéta:
1. Salakina kudu ngalungkeun endog tina arah sirah kana sukuna pamajikanana.
2. Nyieun jaropi anu ngagunakeun gayung anu disemburkeun kana emun-emun diteruskeun kana puser beuteungna anu rék ngajuru. Bari ngaléngkahan tur ngalungkeun gayung, kudu ngucapkeun "Hayu geuwat geura tuturkeun Bapa "
3. Nendeun keris borojol, tujuanna sangkan bisa kaluar ngaborojol samodél keris éta. Nalika arék ngajuru dina waktu peuting –sangkan euweuh anu ngaganggu kanu rék ngajuru, biasana salakina tataranjang –tujuanna pikeun ngusir kuntilanak. Dina prakna ngajuru, lamun hésé biasana éta nu rék ngajuru téh dititah: diuk jongkok/diukna ngunjar, maksudna pikeun ngungkulan kana héséna ngajuru. Pikeun mikanyaho kana waktu arék ngajuru, biasa sok ngeueuman jukut fatimah anu diteundeun dina jawan. Eta maksudna: sangkan bisa katingali anu dimana jukut fatimah ngarekah yen éta deukeut kana arék ngajuru. Sabalikna lamun éta jukut téh teu ngarekah, can bisa ditangtukeun iraha ngajuruna. Waktu dina arék ngajuru téh, dua atawa tilu poé. Dina waktu éta biasana bakal kaluar cai kakawahan tur dibarengan kaluarna orok. Kaluarna orok anu salamet biasana sok diteundeun dina nyiru tur dibulenan ku calana bapana anu beresih –palakiah éta téh, sangkan engké budak mun geus gedéna henteu kadatangan ku mangrupa panyakit. Paraji biasana ngurus heula orok, geus bérés éta orok, kakara diteruskeun ngurus indungna.
Pamali
Pamali, nya éta: larangan sepuh urang. Anu maksudna, teu meunang ngalakukeun hiji pagawéan lantaran sok aya matakna. Dina istilah ieu, kecap pamali dipatalikeun jeung kecap: pahing, pantrang, jeung cadu.
Pamali anu nyampak nalika keur reuneuh nya éta :
1. Teu meunang saré dimana waé jeung teu meunang maké bantal (teu meunang saré teu maké bantal?), sabab bakal ngabalukarkeun hésé nalika baris ngajuru.
2. Teu meunang ngadahar tutut, bisi tunduh dina ngajuru.
3. Teu meunang ngadahar intip, bisi bali orok kaluarna hésé.
4. Teu meunang diuk nangunjar, bisi engké ngajuru éta orok suku tiheula (sungsang)
5. Teu meunang diuk dina hareupeun panto atawa lawang panto (ngalong), bisi hésé ngajuru
6. Teu meunang diuk dina kulit: domba; sapi; kebo; atawa diuk dina taneuh teu maké samak, sabab bisi ngaluarkeun darah saacan ngajuru.
7. Teu meunang mandi maké raksukan baseuh, sabab bisi ngadatangkeun panyakit anu ngaluarkeun cai nalika ngajuru.
8. Teu meunang ngadahar telor (endog) kulub, sabab anakna engké bisi bisul dina sirahna.
9. Teu meunang ngadahar ganas, sabab bakal ngadatangkeun panyakit ateul dina pipina atawa koréng.
10. Teu meunang ngadahar salak, sabab engké bakal ngadangkeun panyakit koréng dina sirahna.
11. Teu meunang ngasaan sayuran dina séndok, bisi engké anakna goréng rupa.
12. Teu meunang nangkarak, sabab bakal ngabalukarkeun engké budakna dilahirkeun dina kaayaan nangkarak.
13. Teu meunang dahar belut, engké bisi budakna ulin waé.
14. Teu meunang dahar kapiting jeung lélé, bakal ngabalukarkeun anakna boga watek harak.
15. Teu meunang saré tibeurang, bakal ngabalukarkeun engké ngajuru dina kayaan kotor.
16. Teu meunang ningali anu maot, bakal ngabalukarkeun budakna miboga rupa pucat jiga bangké.
17. Teu meunang dahar anu lada-lada, sabab ngabalukarkeun panyakit hésé miceun kokotor.
18. Teu meunang dahar waluh, sabab engké bisi gendut beuteungna.
19. Teu meunang nendeun gulungan samak, sabab bakal dideukeutan ku kuntilanak.
20. Teu meunang mawa botol dijingjing, sabab bakal ngabalukarkeun sirah orokna leutik
21. Teu meunang dahar udang, sabab bakal hésé nalika ngajuru.
22. Teu meunang ngéwa kanu goréng patut atawa goréng lampah,
23. Teu meunang suaban sasauran
Lian ti ayana pantrangan pikeun nu kakandungan (pihak awéwé), aya ogé pantrangan pikeun salakina diantarana;
1. Teu meunang peupeuncitan;
2. Teu meunang nyiksa sasatoan;
3. Teu meunang nguseup;
4. Teu meunang ngadu hayam, ngadu domba jrrd.
Tur jalma lian ogé teu meunang nyinggung perasaan jalma nu keur reuneuh. Salaki pamajikan mun kapaksa kudu migawé nu dipantrang, alusna kudu ngucapkeun kalimah samodél: “utun inji hayu urang motongan hayam, tapi kade ulah sapotong-potongna lamun lain potongeunana” atawa “amit-amit jabang bayi ulah saturut-turutna” bari beuteung di usap.
Mun aya samagaha jeung lini, kudu di angir mandi. Kudu maké tumbal seuseukeutan sapertos péso tikel alit nu digantélkeun dina kutang atawa baju nu reuneuh.
Ngajuru
Nincak 9 bulan brol jabang bayi lahir ka alam dunya di bantu ku ma paraji, tali ari-arina di teukteuk ku hinis, balina sok dilayarkeun ku palayang ka walungan disimpen di dasar leuwi diheumpikan batu gedé. Mun teu kitu diwadahan kana kendi atawa kana ruas awi, bali atawa santen disamaraan maké gula –meh budak amis budi tuluy di ruang. Sok didamaran mun peuting, sok di siraman mun beurang salila 7 poé atawa saumur puput puseur. Nu ngalayarkeun bali sok di tebus ku duit jeung ku pakéan. Indungna dipiara diurut ku ma paraji tepi ka mahinum, salila eta sok dihibur ku macapat beluk salila saminggu. Sapuput puseur, budak dingaranan nu hadé, diitung nurutkeun weton. Ema paraji (indung beurang) sok dihurip ku hayam sasapihan. Barang brol orok di adanan jeung di komatan ku bapana atawa ku akina. Saréngséna orok di mandian tuluy di bedong, tuluy diwadahan kana ayakan, terus diténjrag dina palupuh; kieu:
Mimiti disebut poé lahirna (upamana lahir poé ahad),
Ahad (gujrag) béas nu di wadahan ku unem nepi ka mancawura di ténjrag ku halu talupuhna, orok sok ngarénjag ngocéak reuwaseun.
Senén, salasa, rebo, kemis, juma'ah, saptu (gujrag) béas jeung duit récéh dina unem nyamirat ngeplos kana conggang di pulung ku budak di kolong.
Terus dipépélingan di papay ku pancadria tinu pangluhurna:
Mimiti tina panon: tong satenjo-tenjona mun lain tenjoeunana,
Tuluy kana irung, tong saambeu-ambeuna mun lain ambeueunana,
Tuluy kana ceuli, tong sadéngé-déngéna mun lain déngéeunana,
Tuluy kana baham, tong saomong-omongna mun lain omongkeunnana,
Tuluy kana leungeun, tong sacabak-cabakna mun lain cabakeunana,
Tuluy kana larangan, tong sa.......na mun lain.........eunna,
Tuluy kana suku, tong satincak-tincakna mun lain tincakeunana.
Ténjrag pamungkas satarikna, indungna ngagurinjel, orok ngadengék tuluy di rawu ku ma paraji orok ditangkeup ditimbang di bébénjokeun: “deudeuh anaking nu geulis/nu kasep sing jadi jalma soleh” tuluy di sodorkeun ka indungna nu geus meunang ngamandian, nu geus nyanda di pa enggonan tengah imah, sukuna diteueulkeun kana batu panyandaan, ku indungna di tangkeup di hadiahan cai susu munggaran orok ngalempréh tibra.
Cuplak puseur dina 3 poé atawa 7 poé, tuluy nyalametkeun puput puseur, puseur anu geus puput di wadahan kana kanjut kundang di baturan ku bénggol, cariu, konci, emas di tambah ku surat kalahiran jeung péso tikel nu sok dipaké keur ngandeg.
Nincak 40 poé hajat mahinum, nyieun bubur pahinum jeung rujak séréh nyalametkeun sapuratina, di dieu mah meunang peupeuncitan. Orok di cukuran buukna di tukeuran ka emas sabeungbeuratna buuk, di pasihkeun ka ema paraji di barengan ku hayam sasapihan nu di sebut ngahuripan. Hajat 40 poé ogé sok disebut hajat néang gumurih, dina wanci ieu ogé sok sakalian di sunatan mun lalaki, di gusaran mun awéwé.
Di daerah séjén mah, nénjrag atawa ngagebrag orok téh kieu:
Kasus 1
Ngurus orok ilaharna ku paraji salila opat puluh poé nalika utun atawa inji kaluar tina beuteung indungna, tuluy éta orok téh ditangkarakeun anu asal posisina nangkub. Sanggeus kitu, orok téh di teundeun dina nyiru tuluy di tutupan ku samping (tina beuheung nepi ka sukuna).
Sanggeus kitu paraji tatahar ngurus indung éta orok, dituluykeun kana ngurus orok. Samping anu tadi di paké nutupan téh dibuka, tuluy paraji ngaracek bali jeung ngurut éta tali ari-ari, sabeulahna diurut kana arah beuteung éta orok jeung sabeulah deui kana arah bali.
Sanggeus kitu éta ari-ari téh di talian ku bola tilu kali beungkeutan. Beungkeutan kahiji jarakna dua ramo tina beuteung orok, beungkeutan kadua jarakna dua ramo tina beungkeutan nu kahiji. Beungkeutan katilu jarakna tilu ramo tina beungkeutan nu kadua jeung saterusna.
Sanggeus kitu maké landasan konéng temen jeung duit récéh di handapna, tali ari-ari nu tadi di teukteuk ku hinis. Bagian anu di teukteuk nya éta antara bagian anu kadua jeung nu katilu. Duit anu dijadikeun landasan nya éta duit ringgit atawa duit emas. Landasan éta miboga udagan sangkan éta orok ka hareupna bakal jadi budak gedé milik jeung séhat.
Sanggeus tali ari-ari diteukteuk, éta orok dimandian ku cai haneut kuku. Sanggeus bérés éta, orok di teundeun dina palupuh tuluy diténjrag (suku paraji téh dihentakan tilu kali di luhur palupuh, mimiti di belah luhur pas mastaka, kadua di belah katuhu, katilu di belah kénca). Lamun imahna lain panggung biasana lain di ténjrag tapi digebrag, carana numbuk-numbukeun halu kana pangrih, lobana tilu kali. Najan béda tapi tujuana mah sarua sangkan éta orok téh teu jadi budak anu reuwasan.
Saencan diténjrag atawa digebrag, paraji osok macakeun runtuyan poé –tapi anu mimiti disebut mah, poé kalahiran éta orok, tuluy ngurut tina poé kalahiran orok. Contona: orok téh lahir poé Ahad, jadi paraji macakeuna: Ahad, Senén, Salasa, Rebo, Kemis, Juma’ah, Sabtu, anu di barengan ku jampé. Sanggeus kitu éta orok dibalur ku konéng anu geus di réndos, tujuana sangkan éta orok kulitna lemes.
Sanggeus kitu diteundeun deui dina nyiru bari di salimutan. Orok, di adzanan di belah katuhu jeung qomat di belah kénca. Tuluy paraji mawa éta orok ka hareupeun hawu, tuluy mawa wadah tarasi, tuluy éta orok diparancahan ku kekecapan jiga kieu:
“Utun (lamun lalaki) Inji (lamun awéwé) mangka ati-ati!
ceuli ulah sadéngé-déngéna, ari lain déngéeunana,
panon ulah sok saténjo-ténjona, ari lain ténjoeunana,
irung ulah saambu-ambeuna, ari lain ambeueunana,
sungut ulah saomong-omongna, ari lain omongkeunana,
suku ulah satincak-tincakeunana, ari lain tincakeunana,
leungeun ulah sok sacokot-cokotna, ari lain cokoteunana.”
Tuluy leungeun orok diasupkeun kana wadah tarasi, sanggeus paraji macakeun deui mantra-mantra, tuluy éta orok di bawa deui ka tempat anu tadi. Halis éta orok di balur ku sasihung bawang bodas, maksudna sangkan halisna alus melengkung lir bawang bodas.
Dina bahamna diteundeunan gula atawa dibalur ku madu, sangkan éta orok téh amis budi. Sanggeus kitu biwirna di balur ku bawang beureum sangkan alus seurina, Tungtungna éta biwir orok téh dirapetkeun ku tapok jambé atawa cupat jambé maksudna sangkan biwirna teu jebéw.
Sanggeus kitu, dipaké keun tameuh atawa gurita. Sanggeus tali pusar diobatan ku konéng, tuluy dibedong jeung mastakana dikarudungan ku daun taleus hideung sangkan mastakana teu benjol. Sanggeus kitu mah éta orok téh di golérkeun deukeut indungna, sedengkeun deukeut mastakana disimpen aseupan butut ditonggéngkeun jeung dicorétan ku apu seupah.
Sedengkeun di unggal sisi éta orok téh diteundeunan dua bebegig anu dijieun tina sapu, anu hiji disebut Aki Maranak jeung hiji deui Nini Maranak. Tuluy dina piring aya: puncak manic; endog hayam hiji; uyah guluntungan; jeung cabé. Tuluy aya kanjut kundang, baréra, kisi, jeung péso.
Di belah tungtung suku orok di teundeun damar. Unggal poé –isuk-isuk jeung soré orok dimandian ku cai haneut, tuluy dibalur ku konéng anu geus di rendos nepika lemes. Sedengkeun bujalna dibalur ku mehong sangkan sésa tali ari-ari anu masih rapet téréh garing. Lamun bujal éta leupas, mangka diayakeun salametan anu disebut puput puser ilaharna mah di antara opat atawa lima poé ti mimiti lahir.
Nalika katujuh poéna diayakeun salametan anu disebut nurunkeun, nya éta mawa orok ka luar imah ku upacara halaman. Dina 10 atawa 15 poé, orok dimandikeun ku cai anu diteundeun tolowéngkar anu dibeuleum saméméhna; daun bacang; jeung kalakay daun cangkring –maksudna sangkan ngaleungitkeun bulu hiang orok anu jadi ti mimiti lahir.
Kasus 2
Barang gubrag jeung ngagoar ceurik, diadzanan jeung diiqomatan ku bapana –jadi, nu pangheulana kadenge ku orok téh: asma Alloh.
Jabang bayi anu geus diberesihan jeung dimandian ku paraji, tuluy ditunda di luhureun tempat anu mun digebrag sorana rada tarik –dina méja upamana. Paraji tuluy ngagebrag tujuh kali:
Tong satempo-tempona, mun lain tempoeunana; (kitu ceuk paraji satengah ngagorowok ditungtungan ku ngagebrag meja –biasana ku batu. Jabang bayi biasana ngagoar ceurik, reuwaseun).
Tong sadéngé-déngéna, mun lain déngéeunana; (gebrag deui)
Tong sacabak-cabakna, mun lain cabakeunana; (gebrag deui)
Tong saomong-omongna, mun lain omongeunana; (gebrag deui)
Tong saambeu-ambeuna, mun lain ambeueunana; (gebrag deui)
Tong satincak-tincakna, mun lain tincakeunana; (gebrag deui)
Tong sacokot-cokotna, mun lain cokoteunana; (gebrag deui)
Terus paraji ngadu’a:
Sing pait getih, Pahang tulang;
Hirup kumbuh jadi manusa nu sampurna.
Jabang bayi satuluyna dipasrahkeun ka indungna, sina disusuan ku cisusu munggaran.
Bada Ngajuru
Aya sababaraha pantangan anu geus ngajuru salila tilu bulan, nyaéta :
1. Teu meunang ngadahar anu digoréng-goréng.
2. Teu meunang ngadahar endog
3. Teu meunang ngadahar waluh gedé
4. Teu meunang ngadahar cau
5. Teu meunang ngadahar anu haseum-haseum
6. Teu meunang ngoyagkeun tilam orok
Saenggeus tilu atawa dalapan poé puserna geus coplok, biasana sok diayakeun salametan bubur bodas jeung bubur beureum bari méré ngaran ka orok anu ku indung bapana dibéré ngaran panghadéna.
Aya sababaraha kapercayaan ngeunaan kana ngaran, nya éta :
1. Nalika anu ngajuru tur orokna maot waé, éta budak téh kudu dingaranan: Runtah, Kadut jeung Sarah
2. Nalika orok dilahirkeun dina mangsa Safar, éta orok sok panyakit sasapareun (gedé ambek) mangka orok kudu dibéré ngaran: Lélé, Betok jeung Bulus, tujuanna sangkan éta orok téh bisa miboga kasabaran. Ngaran-ngaran éta bisa diganti nalika éta orok téh geus gedé (anu disebut tea, ngaran "Nénéh"). Salila puser ari-ari orok éta can leupas, biasana anu ngurus éta orok téh paraji. Lamun geus leupas, kakara anu ngurus éta orok téh indung bapana atawa kulawargana. Saenggeus ari-arina atawa puserna geus coplok, éta orok téh di mandian dua kali sapoé jeung maké bedak ku ubar sasawaneun (bura beuweung) anu geus disadiakeun dina mangsa reuneuh salapan bulan. Maksud dibedakan, ngarah éta orok téh henteu bau. Kira-kira dina umur lima belas poé, dimandian maké daun bayang jeung dahan dadap atawa cangkring anu geus garing, tujuanna sangkan bulu miang gugur jeung ngalembutkeun kulitna. Dina bobogaan awéwé orok éta, biasana sok maké jawér kotok, tujuanna sangkan budak éta henteu boga panyakit kulit jeung henteu ngaluarkeun kokotor anu matak ngadatangkeun panyakit gecet. Jalma anu geus ngajuru teu meunang nginum cai atah, sabab bakal ngabalukarkeun orokna utah-utahan. Kira-kira tilu poé atawa tujuh poé, biasana anu geus ngajuru sok diayakeun ngurut anu dilakukeun saminggu sakali, salila opat puluh poé diitung tina tujuh poéna geus ngajuru.
Bali atawa Santen
Bali mangrupa daging sagebleg nu disambungkeun ku tali ari-ari kana bujal jabang bayi. Ieu bali ulah dipiceun sagawayah, tapi kudu diurus heula saperti dibungbuan maké uyah, asem, jeung gula. Tuluy ditutup maké kaén bodas nu geus diliangan ku awi leutik. Sanggeus kitu tuluy dibawa, dikuburkeun di pipir imah atawa leuit. Sangkan ti jero kuburan bali, bisa kaluar hawa sok dipalitan nolol luhureun taneuh sarta teu beunang kapepedan.
Ngalarung Bali Sangkan Luhur Darajat
Baheula miceun bali atawa santen nu kaluar sabada jabang bayi borojol teu kitu waé, tapi pinuh ku duduga jeung peryoga. Ngarah jabang bayi engkéna luhur harkatna, bisa ngajungjung darajat: agama; indung bapa; bangsa; jeung nagara.
Umumna bali atawa santen dikubur ku paraji atawa indung beurang sanggeus ngurus jabang bayi nu kakara gubrag. Nguburna teu asal, biasana mah dibungkus heula ku lawon beresih. Aya ogé nu diasupkeun kana kendi leutik, dikuburna jeung kendi-kendina. Ngaruangna rada jero, luhurna ditindihan batu ngarah teu dikali ku anjing. Lolobana dikubur dipipir imah, tapi di Ciniru Kuningan mah ngaruangna téh sok diparapatan jalan nu mindeng kaliwatan. Teu kapapay naon maksudna, ngan bisa jadi udaganana supaya jabang bayi mun geus gedé: lampar; jembar; jeung loba sobat keur batur pakukumaha.
Aya ogé anu ngaruang bali téh di tempat karamat. Bali anu meunang mungkus ku lawon bodas jeung upih téh, terus dikubur. Kuburanna diasupan palét –awi leutik nu biasa sok dipaké nyieun bebedilan anu pélorna ku kanyéré, ngacung ka luar sangkan hawa asup ka jero.
Di Tundagan Kuningan, bali teu dikubur tapi dilarung di leuwi walungan. Ngalarungna aya beurang, aya peuting –kumaha gubragna jabang bayi. Teu bisa dililakeun, kudu gancang-gancang dilarung.
Kitu ogé mun jabang bayi lahir tengah peuting, harita kénéh balina kudu gancang dilarung henteu bisa diisukeun –nu matak, kulawarga anu wanojana keur kakandungan, heug geus bulan alaeun, sok nyiapkeun upih jeung lawon bodas.
Baheula mah anu rék ngalarung bali, sok maké baju husus: sirah diiket; baju toro –kamprét; jeung calana pangsi hideung. Kabéhdieunakeun mah, pakéanana téh biasa waé ilahar jeung pakéan umum. Nu penting mah sopan, henteu sempral-semprul teuing –lantaran lain rék miceun runtah.
Prak-prakanana Ngalarung
Mimitina bali dikumbah sing beresih, tuluy dibungkus ku lawon bodas nu ogé beresih. Geus kitu, dibungkus ku upih –kalokop dahan jambé. Ti dinya digantélan ku keretas sacewir nu ditulisan ngaran orok.
Mun orok lalaki, diasupan duit kencring nu jumlahna jangkep (genap). Ari orok awéwé mah, jumlah duit kencringna ganjil. Gedé leutikna duit, teu ditangtukeun.
Sasajén sapuratina keur bawaeun ka sisi walungan, disadiakeun dina wadah leutik –ngarah babari dibawa. Sasajénna téh: kembang tujuh warna; sangu dua pincuk leutik; beuleum asin –biasana mah pépéték atawa tanjan; palita –damar tina kantéh atawa kapas, maké minyak keletik; jarum; eunteung; jeung sajabana.
Memeh jung indit, di du’a an heula. Unina diantarana kieu:
Bul kukus menyan ka manggung;
Amit ka para karuhun ti bapa katut ti indung;
Ka para Wali, ka Kanjeng Rasulullah SAW, ka para Sahabat sakabéh;
Banyu rasa, banyu suru;
Banyu kaserangan aing;
Singlar beurang, singlar peuting;
Singlar sapapanjangna.
Bali nu dibungkus ku upih téh, diais ku samping kebat di beulah kénca –teu béda jeung ngais orok. Leungeun kénca mawa payung, ari leungeun katuhu mekel umpet –obor tina mancung kalapa keur nyeungeut menyan. Sabot leumpang ngajugjug leuwi: teu weléh maca solawat sedengkeun leungeun katuhuna ngupat-ngapitkeun umpet –ngarah teu pareum. Lamun aya nu nanya, teu meunang ngawalon sakecap ogé –lamun ngawalon cenah orokna moal anteng, bakal rungsing. Urang lembur anu pasarandog di jalan, geus ngalartieun tara pirajeuneun nanya.
Anjog ka nu dituju, lalaunan aisan bali atawa santen dibuka. Balina tuluy diteundeun di sisi leuwi, sasajén ditunda gigireunana. Menyan diseungeut ku ruhay umpet. Bareng jeung haseup menyan nu mumbul ka luhur, bari sundak-sanduk:
Kula nyérénkeun ieu santen;
Ka indung palebah dieu, ka bapa salebah dieu;
Ka sadulur opat, kalima pancer;
Pangjajapkeun ieu orok, wasta …. (nyebut ngaran orok);
Niat mangkat nyiar pirejekieun, pidarajateun, sareng pijodoeunana;
Pasihkeun ka …. (nyebut ngaran orok).
Geus kitu, bali atawa santen dikerelepkeun ka leuwi –mun keur usum halodo jeung caina déét, bali téh sok ditindihan ku batu badag ngarah teu aya nu ngagunasika.
Bérés kitu mah tuluy baralik, sasajén jeung umpetna ditinggalkeun di sisi leuwi –henteu milu di ruang.
Cag.
Hapunten tina kakiranganana.
Hapunten tina kakiranganana.
Langganan: Entri (Atom)


text:
Harris Corporation
Harris Corporation (NYSE: HRS) basisna di Florida nyaéta pausahaan parabot télékomunikasi internasional anu mroduksi parabot nirkabel, sistem éléktronik, sarta anteneu terrestrial jeung rohang jomantara pikeun dipaké dina pamaréntahan, pertahanan,sarta sektor komérsial.
Harris ogé dunungan sektor swasta pangbadagna di Brevard County, Florida (kira-kira 6400 leuwih ti 15000 di sakumna pausahaan. Pausahaan ieu téh induk ti Intersil (Harris Semiconductor).
Kalolobaan nirkabel mimiti diadegkeun di South Brevard County sarta dikokolakeun ku urut insinyur sarta teknisi Pausahaan Harris. Pausahaan divisi Digital Telepon Systems (DTS) dijual ka Teltronics.
Dina taun 2009, Harris nyaéta salah sahiji ti 100 kontraktor federal.[2]
Daptar eusi
Sajarah[édit | édit sumber]
"Harris Automatic Press Company" diadegkeun di Niles, Ohio taun 1895. Maranéhanana méakkeun 60 taun ngamekarkeun lithographic prosés sarta printing presses saméméh meuli Intertype Corporation sarta Gates Radio, minangka produsén utama éléktronik broadcast, taun 1957, ngamekarkeun hontalan maranéhanana kana broadcasting sarta typesetting.
Taun 1959, maranéhanana ngaakuisisi PRD Electronics ti Brooklyn, New York, nguatkeun téknologi microwave.[rujukan?]
Dina taun 1967, maranéhanana ngagabung jeung Radiation, Inc. Melbourne, Florida, salah sahiji pangembang anteneu, sirkuit terpadu, sarta téknologi modém anu dipaké dina rohang jomantara: tina pamekaran bisnis semiconductor ieu anu saterusna jadi Intersil taun 1999. Kantor puseur pausahaan dipindahkeun ti Cleveland ka Melbourne taun 1978.[rujukan?]
Dina taun 1969, Harris Corporation ngaakuisisi RF Communications sarta Farinon, nuluykeun asét microwave-na. Operasi Printing nu dijual taun 1983 sarta ayeuna dipikawanoh minangka GSS Printing Equipment. GSS Printing Equipment saterusna ngaakuisisi Lanier Worldwide, laju eureun ti Harris Corporation di ahir taun 1990s.[rujukan?][perlu klarifikasi]
Dina ahir taun 1980s, Harris meuli divisi semikonduktor ti RCA sanggeus GEngaakuisisi RCA, saterusna sarua ngajual ka Texas Instruments di ahir taun 1990-an atawa awal taun 2000-an.[rujukan?][perlu klarifikasi] TI masih (nepi ka Séptember 2006) nyieun CD4000 kulawarga chip logika CMOS awalna ditawarkeun ku RCA sarta diakuisisi ku TI ngaliwatan Harris.
Dina taun 1996, Harris Corporation nyieun gawé bareng jeung Shenzhen Telecom Company pikeun mroduksi sarta ngajual radio microwave digital Harris sarta ngaintegrasikeun maranéhanana jeung sistem séjén pikeun méré solusi télékomunikasi anu pepek.[rujukan?][perlu klarifikasi]
Dina taun 2005, pausahaan méakkeun $870 juta dina panalungtikan sarta pamekaran.[3]
Dina Januari 2011 Harris muka Calgary, Alberta operasi avionic, Harris Canada Inc., anak pausahaan anu sapinuhna dipiboga ku Harris Corporation. Operasi fasilitas nu anyar nyaéta pangrojong ti pakasaban anu baris dipungkas di handapeun pausahaan salila genep taun, kontrak jasa $273 juta (CAD) jeung Pamaréntah Kanada pikeun program CF-18 Avionics Optimized Weapon System Support (OWSS).[4]
Pupuhu Éksékutip[édit | édit sumber]
Kiwari[édit | édit sumber]
Harris nyaéta pausahaan komunikasi internasional sarta téknologi informasi anu ngaladénan pasar pamaréntah sarta komérsial disakumna dunya. Kantor puseurna di Melbourne, Florida, pausahaan ngabogaan panghasilan taunan kira-kira $ 6 milyar sarta leuwih ti 16.900 pagawé - kaasup ampir 7.000 insinyur sarta ilmuwan .[1]
Déwan Diréksi[édit | édit sumber]
- William M. Brown - Chief Executive Officer
- Howard L. Lance – Chairman of the Board
- Thomas A. Dattilo
- Terry D. Growcock
- Lewis Hay III
- Karen Katen
- Stephen P. Kaufman
- Leslie F. Kenne
- David B. Rickard
- Dr. James C. Stoffel
- Gregory T. Swienton
- Hansel E. Tookes II
Widang Usaha[édit | édit sumber]
Komunikasi RF[édit | édit sumber]
RF Communications[5] nyaéta pamasok global komunikasi radio taktis nu kawentar aman pikeun organisasi pamaréntah militer, pertahanan sarta nu séjénna.[rujukan?] Kulawarga Falcon ti software-defined sistem radio ngawengku manpack, radio bergerak, telepon keupeul sarta aplikasi radio peran-pribadi. Falcon III disebut-sebut minangka generasi saterusna ti multiband, radio multimission taktis anu bisa digabungkeun jeung raramat komunikasi medan perang ngaliwatan pangabisa raramat bandwith maranéhanana. Harris Public Safety sarta Professional Communications[6] ngadesain sarta ngawangun raramat komunikasi sarta produk pikeun langganan dina kasalametan umum, sipil, agén-agén federal, utilitas, transportasi sarta pasar transit. Produk ngawengku VIDA raramat, ka P25IP sarta sistem komunikasi nirkabel OpenSky mangrupa réspondén kahiji kana solusi Broadband VIDA pikeun Intelligent Transportation Systems. Kalayan dumasar kana kombinasi IP (Internet Protocol) -dumasar VIDA raramat sarta radio portabel multiband Unity XG-100, Harris PS&PC nyatakeun minangka pamingpin industri dina end-to-end interoperabilitas.
Sistim Komunikasi Pamarétah[édit | édit sumber]
Sistim Komunikasi Pamarétah ngamekarkeun, mroduksi, ngaintegrasikeun, sarta ngarojong sistem pikeun pertahanan, intelijén nasional, federal sarta langganan sipil. Ieu ngaladénan basis langganan anu rupa-rupa kaasup Departemen Pertahanan AS sarta agén-agén intelijén nasional, sarta lembaga-lembaga sipil federal kawas Federal Aviation Administration, Census Biro, Departemen Kahakiman, Departemen Luar Nagari, sarta National Oceanic and Atmospheric Administration.
Sistim Komunikasi Pamarétah boga fungsi minangka mesin téknologi canggih pikeun portofolio bisnis anu rupa-rupa pausahaan[perlu klarifikasi] sarta diwangun ti tilu langganan bisnis anu fokus kana Program Pertahanan,[7] National Intelligence Programs,[8] Program Sivil.[9]
Solusi Integrasi Raramat[édit | édit sumber]
Solusi Integrasi Raramat, anu ngawengku Komunikasi Broadcast, solusi supléy téknologi ka stasion TV sarta raramat; kabel, satelit, télékomunikasi sarta panyadia konten; langganan pamaréntah, sarta olahraga sarta organisasi hiburan.
Daftar anu diakuisisi ku Harris[édit | édit sumber]
Di handap ieu daptar kabéh akuisisi Harris, mimiti taun 1995.
- Carefx (2011)
- Schlumberger Global Communications Services (GCS) Division (2011)
- CapRock Communications (2010)[10]
- SignaCert (2010)*[11]
- SolaCom ATC Solutions (2009)
- Tyco Electronics (MA-COM) Wireless Systems (2009)
- Crucial Security, Inc. (2009)
- Zandar Technologies Ltd. (2007)
- Multimax (2007)
- Aastra Digital Video (2006)
- Optimal Solutions, Inc. (2006)
- Leitch Technology (2005)
- Orkand Corporation (2004 – Now Harris Enterprise Services)
- Encoda Systems (2004)
- ImageLinks, Inc. (2004)
- Hirschmann Multimedia Communications Network (2001)
- Exigent International, Inc. (2001)
- Wavtrace, Inc. (2000)
- Lucent Technologies' Point-to-Point Microwave Business (2000)
- Louth Automation (2000)
- Audio Broadcast Group, Inc. (1999)
- Pacific Research & Engineering Corporation (1999)
- CHOICE Microsystems (1999)
- Intraplex, Inc. (1999)
- Agfa Copying Systems, Inc. (1998)
- Trans-Comp, Inc. (1998 – Spun-off with Lanier Worldwide)
- Northeast Broadcast Lab (1997)
- NovAtel Communications (1995)
- Triplett Corporation's Cellular and Telecommunications Business (1995)
Tempo ogé[édit | édit sumber]
Référénsi[édit | édit sumber]
- ↑ a b c d e f g Harris Corporation (2011-08-29), Form 10-K for the fiscal year ended July 1, 2011, Washington, D.C.: U.S. Securities and Exchange Commission (dipublikasi 29 Agustus 2011), File 001-03863, film 111063669, diakses pada 27 Désémber 2011
- ↑ "Top 100 Contractors Report - Fiscal Year 2009". fpds.gov. Diakses pada 4 Januari 2011.
- ↑ Peterson, Patrick, "Harris considers PB overhaul", Florida Today, 17 October 2010, pp. 1E.
- ↑ Harris Corporation
- ↑ Tactical Radios & Defense Communications | Harris Corporation
- ↑ Harris Corporation
- ↑ Harris Corporation
- ↑ Harris Corporation
- ↑ Harris Corporation
- ↑ Harris Corporation Completes Acquisition of CapRock Communications
- ↑ "Communications company Harris Corp to acquire IT compliance organisation". newstatesman.com. 1 Méi 2010.


text:
Wakil Bupati Garut, Helmi Budiman mastikeun, yen pagawean pangwangunan di wewengkon selatan Kabupaten Garut baris diawas sacara seurieus. Hal ieu dilakukeun pikeun nyegah ayana hal anu teu dipiharep, saperti nerapkeunana anggaran anu teu saluyu.
Helmi nyatakeun, saluyu reujeung jangji dirina sarta Bupati Garut Rudy Gunawan, pangwangunan jalan anu aya di kecamatan Banjarwangi, Singajaya, Peundeuy nepi ka Cibalong geus teu bisa ditawar deui pikeun gura giru dilaksanakeun.
Program kasebut geus jadi agenda utama anu teu bisa ditunda-tunda deui, nginget parahna kondisi jalan di daerah eta.
Jalan wewengkon kasebut geus lila kondisina pohara ruksakna, malah di sababaraha tempat ampir teu mangrupa jalan, teu beda siga susukan garing. Bupati sarta Wabup sok mineng narima keluhan ti masarakat kukituna dipiharep hasilna anu bener-bener hade boh pangwangunan sarta perbaikan jalan kasebut.
Numutkeun Wabup, anu ngabalukarkeun kondisi jalan di Banjarwangi nepi ka Peundeuy ruksak parah, diantarana kusabab pangwangunan sarta pemeliharaan jalan teu merhatikeun kondisi lingkungan sarta kaidah jalan anu sakuduna.
Hal ieu bisa katingali ampir sapanjang jalan, saluran drainase teu aya fungisna. Kukituna, Helmi nganiley wajar lamun jalan tereh ruksak kusabab salila ieu jalan oge aya fungsina saperti saluran cai. Helmi miharep pihak Dinas Bina Marga merhatikeun kondisi kasebut.
Dina kasempetan eta, Helmi oge negeskeun ka pihak anu migawe pikeun ngalaksanakeunana seurieus. Malah mah ngancam, rekanan anu teu migawe pagaweanana kucara hade, diganti wae.
Kepala Dinas Bina Marga Kabupaten Garut, Eded Komara nambahkeun, angka sagede Rp. 100 miliar dipiharep mampu ngarengsekeun pangwangunan jalan sapanjang 60 km ti daerah Pamegatan nepi ka Maroko. Samentara kitu, pikeun migawe perbaikan dina taun anggaran 2014 ieu, kakara pangwangunan hotmix sapanjang 2,2 km sarta rabat beton sapanjang 800 meter.


text:
Manéhna teu pisan boga alesan, naon nu jadi pangjurung saban peuting cindekul sorangan di tempat nu kacida tirisna, handapeun tangkal akasia nu ngarunggunuk tur pikakeueungeun. Komo mun halimun geus turun. Poék mongkléng buta rajin. Aéh, henteu kétang, da aya kénéh cahaya nu nyorot tina lampu konéng nu anggangna sababaraha méter ti lebah éta tangkal. Lampu nu célétré jiga panon nu keur katarajang kasakit. Euweuh mangpaatna. Komo deuih da unggal sapuluh menit sok ces wé pareum, terus hurung deui, pareum deui. Kitu jeung kitu saparat peuting. Jadi di éta tempat téh mimindengna mah meredong.
Nu lian mah tangtu geus talibra, pikirna. Manéhna terus mikiran jalma-jalma nu garawé kantoran. Wayah kieu téh kudu geus héés, sangkan bisa hudang subuh. Kitu deui nu sok dagang di pasar, atawa pagawé lianna nu tangtuna gé perlu saré sangkan teu nundutan isukna. Meureun, pikirna. Manéhna teu hayang nyangka nu lain-lain, teu hayang suudon. Pangpangna mah manéhna teu nyaho naon deui nu kudu dipikiran ngeunaan maranéhna saterusna. Da asana moal aya paédahna mun téa mah aing nyangka yén di ieu komplék téh réa koruptor, atawa bangsat jadug, nu keur gulinggasahan bari meusmeus ngimpi katinggang palu hakim nu gedéna sarua jeung angkot. Heuheu. Manéhna seuri. Ngadadak asa boga pigawéeun, nyaéta nyambungkeun kanyataan nu sakapeung kapikiran ku manéhna yén imah-imah di ieu komplék téh éstuning saligrong pisan. Asa nyambung mun ayeuna manéhna nyangka éta kabéh hasil tina korupsi. Tah siah. Da moal enya ladang ngabangsat leuleutikan mah.
Aéh…
Manéhna ngusap beungeut, tuluy ngéprétkeun leungeunna jiga nu keur miceun kokotor. Ngadadak hayang ngagorowok ménta dihampura ka pangeusi komplék nu keur diupat. Najan maranéhna teu wawuh jeung aing, tur aing sorangan teu hayang wawuh jeung maranéhna, teu hadé ari nyangka goréng mah, pikirna.
Tapi teu tulus ngagorowokna téh. Dadana ngemplong mantén. Sanggeus menerkeun silana, kelepus-kelepus ngenyot udud. Lebah dieu mah karasa mangpaatna ngaroko téh, pokna ka dirina sorangan. Ras inget deui ka anak pamajikanana nu keur talibra di kamar. Sakapeung mah sok hayang manéhna gé milu ngagéléhé na kasur, terus tibra babarengan. Atawa ngahudangkeun pamajikanana, ménta diusapan lebah pingping. Tapi manéhna sok teu téga, mun geus nénjo anak pamajikanana ngararéngkol pules téh. Malah sok kalah ngarasa jadi jalma pangbagjana sadunya, lantaran geus bisa masrahkeun katibrana ka maranéhna. Manéhna yakin, yén katunduh ilang tina panonna téh lantaran geus ngarasa cukup ku nénjo maranéhna tibra. Mun geus kitu, manéhna sok jéjéngkéan kaluar ti imah, muru ieu tempat.
Rinéh pisan manéhna ngenyot udud. Laluasa nyeuseup hawa. Asa jadi hiji-hijina jalma nu masih kénéh bisa mibanda peuting nu tingtrim.
Peuting na palipis kuring, lain simpé nu hianat na tungtung jamparing. Najan aya tatu nahun, sanggeus kasibat ku seuseukeut halis anjeun…
***
KORÉK api hurung. Roko panungtung. Manéhna ngarasa cikénéh aya beurit sagedé pigeulang leungeun ngagilisir kana sukuna. Mahluk leutik nu dina kanyataanana mah éstuning pikageuleuheun pisan. Tapi kabagjana nambahan, alatan geus méré rasa aman ka éta sato tepi ka teu ngalaman digunasika, bésa jeung mun si beurit ngagilisir kana suku batur. Manéhna ngagerendeng. Haténa nganuhunkeun ka para pamuda nu geus nyieun éta tempat pikeun manéhna bagadang, tur di tempat ieu pisan sakapeung manéhna bisa nyieun kahadéan.
Kuduna mah aya hitar, gerentesna. Kacipta betahna mun téa mah aya hitar, terus manéhna bisa ngamaénkeunana. Tapi kétang, leuwih hadé euweuh sora nanaon. Jeung deuih saha nu kungsi nyaksian tur bisa ngajelaskeun ka manéhna yén ieu korsi téh bener-bener dijieun ku para pamuda? Saha nu nyaho ieu korsi téh mucunghul sorangan tina jero taneuh, minangka hiji kaahéngan?
Kajeun teuing ah ari kitu mah, pokna nyoara. Halimun ipis nu can lila turun, teu kanyahoan ujug-ujug geus ngandelan. Manéhna menerkeun seléting jékét. Kaayaan éstuning pikabetaheun, lantaran taya deui jalma lian nu kiwari bisa layeut jeung katingtrim peuting. Manéhna ras inget kana puisi nu ditulis méméh kaluar ti imah. Kétang, lain puisi, tapi catetan pondok nu sabréhan mah jiga puisi. Atawa mémang puisi nu kitu téh? Sabenerna mah euweuh bédana, naha puisi atawa lain kalimah nu dikotrétkeun dina salambar keretas nu terus dipiceun ka susukan nu aya di luareun jandéla imahna téh. Nu puguh mah pagawéan rutin cutat-catet méméh kaluar ti imah téh temahna matak genah kana rasa. Heueuh. Aya wé tuliskeuneun téh. Tapi manéhna teu ngarasa capé najan kudu ngadekul tepi ka pundukna bengkung gé. Malah mun ayeuna mawa keretas jeung pulpénna mah manéhna gé hayang nulis: halimun lir jubah Ambu Parancah, nu rék nyihir beurit leutik sangkan jadi sobat simpéna. Gegedoh nu namper tina cahaya bulan, jadi batu nu marakbak dina imah simpanganeun. Jeung saterusna. Atawa mémang kalimahna ngan sakitu. Atawa bisa waé ditambahan deui saeutik: kuburan nu saéstu, pikeun sakabéh hariring nu geus disatru.
Manéhna sok nyangka kalimah-kalimah nu sarupa kitu, nu mamaksa ménta dikotrétkeun, nu sok ngalantarankeun sirahna ngadadak jangar teu pupuguh téh. Kalimah nu sakapeung mah jiga cai ngaburial tina huluwotan kaguligahna. Tapi nya kulantaran éta pisan manéhna sok ngarasa hirupna téh masih kénéh mibanda kaéndahan.
Sakapeung mah méméh dipiceun ka susukan téh tulisanana sok dibacakeun heula gigireun pamajikanana nu keur tibra. Miharep yén nu aya dina impian pamajikanana téh ukur manéhna. Réngsé maca, manéhna tara terus cengkat. Nu keur tibra téh diteuteup anteb. Manéhna bisa waé ngahudangkeun éta wanoja, ku cara ngaharéwos kana ceulina atawa ngarampa dadana. Terus babarengan mulaskeun warnaning peuting tina pacampurna késang dua awak sataranjang. Mulas langit mulas jagat mulas sakapat duriat. Sanggeus réngsé saré deui, tur teu kudu silih takon ngeunaan naon nu cikénéh dipilampah. Aya kénéh impian nu geus jadi hancengan séwang-séwangan. Impian sorangeun di dua tempat nu nenggang, di mana kereteg séwang-séwangan teu bisa silih anjangan.
Tapi mimindengna mah manéhna teu wani ngaganggu. Dibarung kaasih nu hamo bisa kataker, manéhna ukur wasa neuteup, terus menerkeun simbut sangkan nutupan hariguna. Manéhna micinta éta wanoja. Kacinta nu leuwih anteb karasana mun keur ditataran ti tempat nu tingtrim jiga di dieu. Handapeun akasia. Tempat nu muklis dipimilik ku manéhna. Nu laluasa waktuna pikeun manéhna mitineung jeung ngarasakeun deui sagalarupa kaéndahan nu kungsi kalakon. Geus réa puisi nu ditulis keur éta wanoja téh. Puisi-puisi—atawa naon waé ngaranna—nu kiwari sumebar di tiap tempat nu kungsi kaliwatan ku léngkahna.
Kalan-kalan osok ogé manéhna mikiran wanoja lian. Boh nu wawuh atawa nu teu kungsi diwanohan. Nu kungsi raket atawa nu ukur tepung saliwatan. Nu kungsi nyosok jero atawa nu ngan ukur sarindatan. Wanoja-wanoja nu sakapeung jiga keretas warna-warni, nu mun seug ditulisan téh teu sakabéhna bisa jadi alas pikeun aksara nu pertéla.
Ras inget ka salah saurang wanoja nu ku alatan réa teuing ngaranna, jadi hiji gé euweuh nu bener-bener bisa napel na ingetanana. Manéhna tepung jeung éta wanoja di hiji tempat nu teu penting na hiji peuting nu teuing iraha waktuna. Tepung ukur kabeneran, pikeun hiji carita nu gancang pisan lekasan. Basa panggih jeung manéhna éta wanoja téh keur neuteup béntang baranang, nya ku lantaran éta, manéhna dingaranan si béntang dina sababaraha puisina. Manéhna nulis: béntang nu kumelip na jangjang peteng, lebah soca salira satemenna baris nyanding, kasono jeung karaha tina seuseukeutna takdir kuring…
Éta puisi terus digalantangkeun ku manéhna na luhur jambatan simpé. Si wanoja seuri terus ngarangkul bari ngaharéwos; geus lila kuring nungguan ajal, naha bet kalah anjeun nu datang téh?
Ka losmén murah nu hawana bangun geus mangabad-abad ngagibleg, walungan tina dadana ngamalirkeun caah rongkah. Isukna maranéhna pisah, tur teu kungsi tepung deui. Manéhna kungsi néangan éta wanoja, tapi lebeng teu kapanggih. Pikeun ngahibur diri manéhna nyieun kacindekan sorangan, yén éta wanoja téh geus maéhan manéh di hiji tempat duka iraha jeung di mana.
Tapi kalan-kalan si wanoja éta pisan nu sok katémbong tibra na ranjangna, nu dicium lalaunan saacan manéhna rerencepan kaluar ti imah terus diuk di ieu tempat. Kalan-kalan deuih awéwé lian nu béda pisan keureutna nu ngaréngkol ngeukeupan budak di kamarna téh. Manéhna geus biasa boga téténjoan nu anéh, nu ahirna teu paduli naha saha nu sok tibra na ranjangna téh, jeung naha éta budak téh anakna atawa lain. Duanana gé sok dicium deudeuh pisan méméh manéhna kaluar téh.
***
HANDAPEUN akasia halimun geus neureuy sakabéh cahya. Sakapeung beurit nu tadi datang deui, ngagilisir kana sukuna. Reungit wéh nu napuk kana sirahna, nu ngalantarankeun di ieu tempat masih kénéh aya sora lian ti ketug jajantungna.Éta gé kungsi aya nu ngaliwat, tur ku manéhna ditanya, “Manawi sadérék meryogikeun péso raut atanapi balati?”
Tapi nu ngalalar téh hiji gé euweuh nu ngajawab. Malah saterusna mah manéhna sadar, yén sabenerna euweuh jalma nu ngaliwat ka hareupeunana sok komo deui jalma nu butuheun péso balati. Pésona gé malah duka di mana, geus dialungkeun ka tempat nu hara-haraeun. Tapi kalan-kalan sok karasa yén éta péso téh nyelap kénéh na beubeurna.
Manéhna kungsi nulis puisi husus keur éta péso, tapi teu kungsi trét. Nya ku lantaran éta puisina gé teu pernah aya.
Rét kana pigeulang leungeun. Manéhna teu pernah maké arloji. Geus lila malah manéhna teu maliré kana itungan waktu. Di imahna mémang aya jam dingding, tapi éta gé ukur dirérét pikeun mastikeun naha jarumna masih kénéh muter atawa henteu. Jam nu teu pernah nyambungkeun ingetanana kana nanaon. Najan sakapeung mémang sok katémbong jiga tatu nu gudawang. Atawa beungeut hiji indung, duka saha, hiji awéwé nu kungsi miceun anakna nu teu bisa dipastikeun deui naha éta orok téh bener-bener manéhna atawa lain. Tapi mémang kungsi aya nu nyarita ka manéhna yén waktu manéhna kapanggih na wadah runtah basa keur orok téh beungeutna teu béda ti béker nu hayang ngancurkeun waktu.
Kalan-kalan jam dingding di kamarna pisan nu bener-bener dianggap batur hirupna. Sabot manéhna nuliskeun puisi nu teu kungsi bisa dijorowokkeun deui ka sasaha. Mindeng pisan manéhna hayang ngakurkeun ketug jajantungna jeung tiktek jarum jam, tapi hésé. Jajantungna teu pernah bisa nyaluyukeun diri jeung waktu. Kalan-kalan jamna gé kalah katémbong pikasieuneun, tapi manéhna teu boga kakuatan pikeun nelasanana. Jiga harita, poéan manéhna dipecat tina pagawéanana di hiji pabrik. Atawa basa manéhna geus ngarasa bener-bener jadi runtah sanggeus jalma nu sok dilayanan birahina, boh awéwé atawa lalaki, hiji-hiji nolak kadatanganana. Jam dingding sakapeung sok baranahan minuhan tembok kamar, raranggéténg ku sihung, lir nu ngahaja diutus ku takdir pikeun nyangkalak dirina.
Kuring nu disupata purnama, dihukum ku kabagjaan nu taya jirimna. Abringan lalay geus minuhan langit, nakleuk tina 1000 tangara. Na saha nu geus leungiteun kasedihna, nu geus minuhan ieu dada ku kalakay sareupna?
Manéhna mulang. Di sapanjang gang katémbong tapak sapatu harurung. Tangtu lain tapak dampal sukuna. Sakapeung manéhna nénjo awéwé nu keur kakandungan ngagantung manéh di hiji buruan, tapi sok ilang mun disampeurkeun. Sakapeung sok kaambeu hangru getih, terus nyelengseng seungit kembang.
Manéhna ngahariring pikeun sakabéh kaahéngan nu kadéngé jeung katémbong. Pikeun sakabéh rasa nu sumélékét kana sesela simpéna. Tepi ka imahna nu ukur sarohangan, manéhna diuk na hiji-hijina korsi. Rét kana ranjang nu kosong. Kakosong nu témbong hurung na sésa peuting nu bangun rék jadi peuting panungtung.
Lembur, 1 Oktober 2006


text:
data post: Perkuliahan.com. edition of : 209 / naskah pidato bahasa sunda
Berikut merupakan contoh pidato bahasa sunda dengan tema keislaman yang merupakan pidato untuk menambah iman dan taqwa. Dalam contoh pidato tentang kisah nabi dengan bahasa sunda ini merupakan naskah untuk pidato dalam keseharian untuk meniru dan mengambil contoh dari para nabi. Semoga contoh pidato bahasa sunda ini bermanfaat. amin
beberapa kali contoh pidato bahasa sunda ini di download untuk tujuan belajar dan untuk materi tugas sekolah. namun sekali lagi bahwa contoh pidato dalam bahasa sunda ini hanya contoh, sehingga agar lebih kontekstual maka silahkan diedit. semoga contoh naskah pidato bahasa sunda ini bisa bermanfaat.
Islam Kisah Nabi
Hartosna : jeung caritakeun ( kisah ) ismail anu ka unggel dina kitab ( qur’an ) . saestuna manehnateh jalma anu bener jangjina, jeung manehnateh nya jadi rosul nya jadi nabi. Jeung manehna nitah ahlina supaya ngadegkeun shalat sarta nyumponan jakat jeung manehnateh anu di pikaridlo kupangerana.
Ayat ieu ngingetkeun urang sangkan hal nabi ismail perlu ku umat islam di perhatikeun lalakona, dihudang wayangkeun perjuangannana, sarta di tulad di teplak kateguhan imana. Ujian iman anu tumiba ka anjeuna, kudu jadi ujian pikeun urang sadayana.
Ti antara tanda tanda anu nuduhkeun kana kateguhan tauhid anjeunana, nyaeta kajujuranna, sepi tina gajlig kana jangji hambur catur tanpa dapur, wungkul ngawaos teuaya buktos. Upama akuan jeung omongan hiji jalma henteu bukti, hiji tanda yen dirina di murka, ai bendon ku Alloh. Malah nyaeta pisan anu jadi garis atawa kalang anu misahkeun antara muslim jeung munapek. Saperti anu di terangkeun dina qura’nsuratash-shaff 2-3
Hartosna : yeuh jalma jalma anu airman !nahageuning maraneh nyaritakeun anu kumaraneh henteu dilampahkeun ? gede pisan bebendona mungguhing Alloh lantaran maraneh nyarita anu kumaraneh henteu dipilampahkeunteh.
Ieu ayat kalawan eces pisan neksekeu kakaum anu jadi mu’min, tapi teu bukti dina amal perbuatannana. Amalna teucocock jeung ucapannana teukabita ku rahmat anu di jangjikeun ku pangeran, kalah kagoda ku godaan setan anu ngajangjikeun kasenangan anu palsu. Leuwih percaya kana kayu kana batu mannan ka Alloh, leuwih percaya kana tanah jeung kn imah batan kana kani’matan sawarga.
Buktina teu ad-ad teu asa asa ngamodalan kayu jeung batu, ngmodalan tanah jeung imah, sabab yakin bakal nguntungkeun hasilna, tapi kacida beurat banggana ngamodalan jalan Alloh, ngamodalan ibadah, ngamodalan amal shaleh, padahal Alloh moal jalir tina jangjina, moal lepat subayana, yen amal shaleh bakal kaala karasa sarta kasampeur engke di aherat.
Nabi ismail ALS. Dina lebah ujian ieu kenging kaunggulan anu kinten punjulna. Nalika anjeuna jangji, yen bakal nurut kana parentah pangeran, anjeuna teu asa asa masrahkeun diri rek di damel korban ku ramana, kedah di peuncit, kedah ngaluarken getih, nebus kasanggupan diri, yen bakal tumut tunduk kana parentah. Anjeuna masrahkeun diri sabab yakin pati jeung hirup teh aya dina tangan kakawasaan gusti. Teurisi teu gimir da memang di atur ku anu kagungannana, serta di parentah ku anu kawasa. Diri sorangan teu dipikaboga, seja dipasrahkeun ari di pundut ku anu kagungannanamah. Sok sumawona domba atawa banda sejena, da etamah misah teungahuji jeung badan sorangan, dalah jiwa oge disanggakeun ka Alloh
Kukituna ka nabi ismail lulus ujian imana kiat sarta rajin amar ma’ruf nahimunkar kagereha kaputra jeungf kasadaya kulawargana kusabab ayana amar ma’ruf dijero rumahtangga, nuduhkeun kana kuatna kayakinan yen mikanyaah the kudu abadi nepika akherat, saperti rewel jeung cerewdna indung ka budak anu ulin saeuneu, atawa malangna kolot ka budak anukudu mentas jalan nalika pasuliwer mobil .
Conto dina kahirupan sapoopoe, kolot milu hariwang, lantaran nyaah jeung karunya kaanak, serta kahrti ku akal yen kacilakaanteh mungkin keuna ka nanak sorangan. Tapi lamun wungkul ngan cerewed rewel dina hal anu ngeunaan kadunyaan, sieun teubisa usaha, sieun sangsara, bari teusieun anak pamajikan abus naraka, sarta teungarasa cape ngusahakeun tihul tihul naraka, eta jadi tandana yen iman ka akherat teh ngulit bawang.
Dina ayat anu tadi di terangkeun yen pokok anu pentingna anu di tabligkeunteh salat jjeung jakat, sabab shalat jadi latihani pikeun kasuburan jeung k ma’muran batin, ari zkat jadi kasuburan, kamamuran jeung kaberesihan lahir, sabab ngan dikalangan anu murah jeng balabah ku harta anu beresih wujudna kaamanan. Lalakon ujian iman anu di tibankeun ka nabi ismail, nepika kiwari perlu dihudang wayangkeun, sangkan jadi tuladan kumaha kuduna ari iman.
Pikeun pangeling-ngeling kana ieu ujian, agama islam marentahkeun sangkan umat islam ngaluarkeun qurban. Lain kugetihna sorangan, lain ku anakna anu dibela jeung dipikanyaah, anu dijaring tina sagala mamala jeung cilaka, tapi korban ku hartana, nyaeta ku domba atawa sapi-munding.
Domba teh 100% teu kacampuran leungeun manusa, tegesna lain buatan pabrik, da manusa teu mantuan ngadagingan atawa mantuan nyieun tulangna, atawa mantuan ngajadikeun parabna, tapi ngan sakadar ngaku. Kuharta anu kitu umat islam kudu kurban, sarta lamun ngaras lebar padahal bisa atawa kuat, etamah tinggal ngabanding jeung nimbang-nimbang kumaha ipisna iman, da geuning kacida jauhna jeung ujian iman K. Nabi Ismail.
Anjeuna luas ikhlas najan awakna sorangan anu kudu jadi korban, sedengkeun ayeuna sakitu dibere kalonggaran, nyaeta ngorbankeun awak batur (tegesna sato ingonan) anu jadi akuan urang masih keneh hararese.
Naon nu ku urang dikurbankeun, jadi hiji tanda yen enyaan nya’ahna ka anak pamajikan, sabab kurban mah ngawengku rumah tangga, anak bojo urang, da ari salatmh sosoranganan.
Islam marentahkeun sangkan hubungan kanya’ah ka kulawarga ka pamajikan kudu terus dipelihara. Dina hadis Abu Dawud diterangkeun: ,,upama hiji lalaki hudang tengah peuting, terus ngahudangkeun bojona, sarta terus salat dua rakaat (komo lamun tahajjud), eta dua jalma teh kaasup kana golongan anu areling ka Alloh.
Sakitu anu aya patalina sareng ujian iman Kangjeng Nabi Ismail nu kudu jadi tuladan urang sadayana, nyaeta kurban jeung melihara rumah tangga.
Under arsip: Perkuliahan.com. next post : contoh pembukaan pidato
data post: Perkuliahan.com. edition of : 209 / naskah pidato bahasa sunda